Demon Core: Eksperimen Nuklear Yang Membawa Maut

‘Demon Core’ merupakan Teras Plutonium digunakan didalam pembangunan senjata nuklear yang ketiga iaitu bakal digugurkan di Jepun, tetapi setelah Jepun menyerah kalah, ia digunakan untuk kegunaan kajian nuklear.

Pada asalnya, teras tersebut dibuat untuk menguji tahap letupan nuklear sebelum b0m atomik yang sebenar diletupkan. Asal  nama teras itu dikenali sebagai Rufus, tetapi mengapa namanya bertukar menjadi ‘demon core’, anda haruslah membaca artikel ini untuk memahaminya.

Kaedah kajian dilakukan adalah dengan mengukur tahap keupayaan tenaga dihasilkan oleh teras plutonium untuk mencapai tahap ‘super-kritikal’ iaitu dimana tindak balas berantai akan memancarkan radiasi yang membawa maut. Meskipun saintis di Los Alamos sedar mereka bermain dengan bahaya dengan melakukan eksperimen tersebut, mereka tetap meneruskannya.

Kejadian berkenaan  berlaku di makmal Los Alamos pada tahun 1945 dan 1946, kemalangan ini telah menyebabkan keracunan sinaran akut dan kem4tian  dua orang ahli fizik yang muda  iaitu Harry Daghlian, 24 tahun dan Louis Slotin, 35 tahun.

Pada malam 21 Ogos 1945, Harry Daghlian menuju ke makmal setelah selesai makan malam, untuk cuba melakukan ujikaji tanpa seliaan saintis lain. Yang berada dengan beliau, hanyalah seorang pengawal keselamatan yang bernama Private Robert J. Hemmerly. Beliau langsung tidak mempunyai apa-apa ilmu mengenai teknologi nuklear, apatah lagi memahami bahaya yang bakal meragut nyawanya satu hari kelak.

Sebelum memulakan eksperimen. Daghlian menutup teras Plutonium berbentuk sfera itu dengan blok-blok diperbuat dari Tungsten Karbida, langkah itu dibuat Harry agar neutron terpantul semula ke teras itu sehingga mencapai keadaan kritikal.

Lama-kelamaan, makin banyak blok tungsten yang memantul ini diletakkan disekeliling teras, sehinggakan peranti memantau tahap neutron itu menunjukkan aras yang teras itu akan mencapai tahap super-kritikal jika beliau terus melakukannya.

Dengan tidak sengaja, beliau menjatuhkan blok tungsten itu di atas teras Plutonium, teras itu mencapai super-kritikal lalu menghasilkan satu kilauan cahaya yang terang bewarna biru serta haba yang panas. Tersedar dengan kesilapan maut dilakukan, beliau tangkas mengalihkan blok berkenaan namun semuanya telah terlambat.

Blok Tungsten Karbida secara tidak sengaja jatuh di atas teras Plutonium, mencetuskan “super criticality”

Di dalam masa yang begitu pantas, beliau menerima dos penuh radiasi membawa maut dari teras Plutonium itu, tangannya mengeletar dan kebas. Tidak lama selepas itu, tangan nya melepuh seakan terkena api dan kemudiannya beliau koma.

25 Hari kemudian, beliau maut akibat koma berpanjangan serta menanggung sakit dan muntah yang melampau.  Pengawal keselamatan yang bersama dengan Daghlian pada malam kejadian itu iaitu Private Robert J. Hemmerly pula maut akibat kanser darah iaitu Leukimia pada usia 62 pada tahun 1978.

Meskipun kem4tian Daghlian yang menyakitkan, tidak banyak prosedur keselamatan yang dilakukan sebelum melakukan ujikaji terhadap teras Plutonium itu untuk mengelakkan perkara sama berulang.

Tidak selesai dengan ujikaji membawa maut itu, sekali lagi ‘Demon Core’ itu dibuat ujikaji. Pada 21 Mei 1946, rakan sekerja Daghlian dan juga seorang ahli fizik iaitu Louis Slotin melakukan ujikaji kritikal sepertimana mendiang kawannya Daghlian, kali ini pula menurunkan kubah Berilium di atas teras Plutonium berkenaan.

Idea asal beliau, dengan mengunakan kubah Berilium itu akan memastikan neutron dari teras Plutonium kekal terpantul semula, memangkin teras tersebut menuju keadaan kritikal. Prinsip yang sama seperti blok tungsten digunakan mendiang Daghlian. Pemutar skru digunakan untuk mengangkat kubah itu dengan menghasilkan jurang kecil, bertindak sebagai ‘pintu keluar’ neutron untuk memastikan neutron dapat keluar

Pada awalnya, ujikaji itu kelihatan berjaya sehinggalah satu kecuaian berlaku. Kali ini, Louis mengunakan pemutar skru untuk menahan kubah itu dari tertutup sepenuhnya, serta mengelakkan teras itu menjadi super-kritikal dengan membenarkan sedikit neutron keluar.

Pemutar skru itu terlepas dari genggaman Slotin secara tidak sengaja, lalu kubah Berilium berkenaan menutup sepenuhnya teras itu. Neutron yang terperangkap didalam kubah Berilium itu melantun-lantun sehingga mencapai tahap super-kritikal.

Bersama dengan Slotin adalah saintis lain yang turut berada  didalam bilik ujikaji yang sama bernama Raemer Schreiber. Sewaktu malapetaka itu berlaku, beliau berpaling ke arah bunyi berkenaan dan terkejut bahawa insiden sama lagi sekali berulang, pada masa yang sama turut terlihat kilauan cahaya biru yang amat terang.

Di dalam laporan Schreiber tulis, “Kilauan bewarna biru jelas kelihatan di dalam Bilik walaupun ia (bilik) itu diterangi cahaya matahari melalui tingkap”  Slotin bertindak balas dengan cepat dengan menterbalikkan kubah Berilium itu keluar dari teras itu untuk mengelakkan ia dari mengganggu pancaran sehingga menjadi super-kritikal ”

Meskipun tindakan Slotin dianggap pantas di dalam memperbaiki kesilapan maut yang beliau lakukan, tetapi semuanya telah terlambat

Slotin , dan tujuh orang lain di dalam bilik – termasuk seorang jurugambar dan seorang Pengawal Keselamatan – semuanya terdedah kepada sinaran radiasi, walaupun Slotin merupakan antara individu yang menerima dos maut sepenuhnya iaitu 1,000 rad, dos diterimanya jauh lebih besar daripada yang diterima oleh mendiang Daghlian.

Selepas terkena pancaran radiasi berkenaan, Slotin merasa loya dan muntah, selepas dikejarkan ke hospital. Pada mulanya, kesihatan beliau seolah-olah kelihatan makin pulih, namun beberapa hari kemudian beliau mengalami kehilangan berat badan, sakit perut, dan mula menunjukkan tanda-tanda kekeliruan mental. Sembilan hari kemudian, Slotin meninggal dunia.

Semenjak dua kemalangan ujikaji yang membawa maut berkenaan, barulah mereka para saintis di Los Alamos segera sedar akan perlunya langkah berjaga-jaga didalam melaksanakan ujikaji dengan bahan nuklear. Kali ini pula, pengunaan mesin dengan kawalan dari jauh untuk mengawal ujikaji dikenakan terhadap teras tersebut pada iarak yang selamat.

Disebabkan kemalangan tersebut, teras Plutonium itu tidak lagi dinamakan sebagai ‘Rufus’, ia ditukar nama menjadi ‘demon core’ bukan kerana sifat dari teras Plutonium itu. Ia berasal dari sifat manusia yan terburu-buru menghasilkan senjata pemusnah yang mampu membvnuh jutaan manusia tanpa belas ehsan.

RUJUKAN:

The Chilling Story of The ‘Demon Core’ And The Scientists Who Became Its Victims. https://www.sciencealert.com/the-chilling-story-of-the-demon-core-and-the-scientists-who-became-its-victims-plutonium-b0mb-radiation-wwii

The Demon Core and the Strange Death of Louis Slotin. https://www.newyorker.com/tech/annals-of-technology/demon-core-the-strange-death-of-louis-slotin


Membongkar Mitos Yang Menyelubungi Tesla

Fakta 1 – Tesla tidak menemui dan mencipta ‘AC Current’

Prinsip ‘AC Current’ pertama ditemui oleh Michael Faraday. Pelopor kejuruteraannya adalah Hippolyte Pixii dan Galileo Ferraris. Masa itu dah ramai dah sebenarnya guna kuasa AC di Eropah.

Fakta 2 – Tesla tidak menemui dan mencipta Wifi.

Orang pertama yang mencipta Wifi adalah Hedy Lamarr. Saintis wanita dan dia seorang artis. Ya, Google-lah gambar dia. Cantik jugak dia masa muda-muda.

Fakta 3 – Tesla tidak mencipta ‘transformer’.

Orang pertama yang mencipta ‘Transformer’ adalah William Stanley. Masa benda ini dicipta, Tesla masih budak-budak lagi tak tahu apa-apa.

Fakt 4 – Tesla tidak mencipta gegelung induksi (induction coil).

Orang pertama yang mencipta gegelung induksi adalah Edward Kellogg dan C. W. Rice.

Fakta 5 – Tesla tidak mencipta lampu neon.

Orang pertama yang mencipta lampu neon adalah William Ramsay dan Morris W. Travers.

Fakta 6 – Tesla tidak mencipta ‘remote control’.

Orang pertama yang mencipta ‘remote control’ adalah Oliver Lodge.

Fakta 7 – Tesla tidak mencipta motor induksi.

Prinsipnya ditemui oleh Francois Arago dan orang pertama yang menciptanya adalah Walter Baily. Tesla adalah generasi ketiga yang mencipta benda ini. Selang satu generasi kot.

Fakta 8 – Tesla tidak mencipta ‘microwave’ moden.

Orang pertama yang mencipta ‘microwave’ moden adalah Albert Hull.

Fakta 9 –

Semasa Perang Arus (War of Current), peranan Tesla tak besar mana. Gergasi perang masa itu adalah Edison dan Westinghouse. Yup, no one ever known Westinghouse because of ‘Tesla worshiping’.

Fakta 10 –

Kisah popular kata Tesla ada cadangkan idea pada Edison tapi Edison menolak. Lalu, Tesla keluar daripada syarikat. Sebenarnya, bukan dia seorang aje idea yang Edison tolak, tapi ramai sangat.

Edison tolak sebab tak nampak keuntungan dalam bisnes.

Fakta 11 –

Kuasa elektrik percuma secara ‘wireless’? Tak praktikal dan ia takkan percuma. Elektrik ini kalau tak ada penebat pun dah bahaya, nak wireless apa benda.

Infrastruktur dan operasi pun dah makan kos. Unifi pun kena bayar bulan-bulan.

Fakta 12 –

Tesla seorang pereka cipta, tapi dia bukanlah yang pertama. Dia ada rekaan dia sendiri sebanyak 300 rekaan yang telah dipatenkan.

Tapi dalam dunia kejuruteraan 300 tak adalah terlalu hebat kerana yang paling banyak rekaan yang dipatenkan adalah Shunpei Yamazaki yang mempunyai hampir 5000 rekaan yang dipatenkan.

Yup, no one know him.

Kalau nak tahu Edison mempunyai 1000 rekaan yang dipatenkan. Yup, more than Tesla. No one knows.

Think back before you idolize him so much.


Keajaiban Ikan Remora Yang Boleh Hinggap Pada Jerung

Semua orang mengenali ikan jerung, sama ada melalui ilmu atau hiburan. Tidak boleh dinafikan bahawa penampakan sirip jerung mesti buat orang takut.

Tetapi hakikatnya, jerung mengamalkan kehidupan jauh berlainan untuk dibandingkan dengan filem. Ia takkan meny3r4ng manusia sewenang-wenangnya.

Malah kebarangkalian untuk manusia dis3r4ng jerung di pantai ialah satu dalam 3.75 juta (McLaughlin, 2018). Kiranya kena s4mb4r petir lagi senang daripada kena s3r4ng jerung.

Untuk pengetahuan semua, jerung ialah sebuah kelompok terdiri daripada 1,000 spesis berlainan.

Contohnya jerung lumpur (squalus acanthias), jerung gergaji (pristiophorus japonicus), jerung paus (rhincodon typus), jerung tanduk (heretodontus francisci), jerung great white (carcharodon carcharias), dan banyak lagi. Senang kata tidak terbilang dengan pelbagai jenis pecahan.

Selama 450 juta tahun jerung (selachimorpha) menikmati keluasan laut, sambil bantu mengimbangkan alam semulajadi.

Tanpa jerung, laut akan ada terlalu banyak ikan. Tetapi tanpa jerung, ada satu jenis ikan yang akan terjejas begitu teruk sampai boleh mengalami kepupusan.

Jenis ikan tersebut ialah remora yang sangat ajaib menunjukkan potensi evolusi dalam kehidupan.

YouTube ada banyak video pasal jerung, terutamanya dokumentari-dokumentari profesional yang menunjukkan kehidupan jerung dalam laut dengan jarak dekat. Seringkali jerung akan ada pengikut.

Beberapa ekor ikan lebih kecil akan mengikuti jerung, kadangkala di bawah perut – atau atas sirip.

Sebenarnya remora dapat banyak manfaat kalau mengikuti jerung. Seekor jerung takkan makan dengan tertib atau secara profesional. Ia akan bergerak dengan pantas, membuka rahangnya dan menutup mulut begitu kuat.

Seekor jerung great white mempunyai kuasa gigitan (bite force) sebanyak 4,000 setiap inci persegi, empat kali ganda lebih kuat daripada singa dan harimau (Handwerk, 2012). Sambil menggigit, ia akan bergerak dengan laju pula.

Jadi cebisan-cebisan daging akan melayang dan berapungan sana sini. Remora yang mengikuti jerung akan menikmati cebisan-cebisan tersebut. Inilah proses menguntungkan diri sendiri tanpa menjejaskan sesiapa, bernama komensalisme.

Tetapi dapatan kajian lebih terkini mendapati fakta di atas (italicized) sebenarnya tidak begitu tepat. Kerana diet sebenar remora adalah n4j1s-n4j1s jerung, dinikmati apabila baru keluar dalam keadaan segar dan panas (Williams, et al., 2003).

Perbezaan saiz badan dan sirip menunjukkan remora tidak boleh berenang selaju jerung. Namun itu tidak menjadi masalah buat remora.

Kerana ikan ini dilengkapkan dengan kebolehan luar biasa.

Walaupun dua gambar di atas agak meyakinkan, remora sebenarnya tidak berenang secara terbalik.

Tetapi remora mempunyai kebolehan untuk melekatkan badannya pada kulit seekor ikan lebih besar… tanpa meny4k1ti sesiapa.

Bahagian kulit ini digelar “suction plate”, dengan fungsi melekatkan diri pada organisme lebih besar. Semasa berenang bersendirian, kulit ini tidak memainkan peranan. Tetapi kalau perlu melekat, ia akan buka dan tutup bagaikan pam.

Jadi ia akan bergantung pada jerung atau ikan-ikan lain seperti paus misalnya untuk bergerak tanpa menggunakan tenaga sendiri (kecuali untuk kekal melekat).

Sebab itulah ia digelar “suckerfish” atau “sharksucker”. Dan ia juga boleh melekat pada bot, mungkin keliru dengan ikan lain.

RUJUKAN:

Handwerk, B. (2012, Mac 15). Crocodiles have strongest bite ever measured, hands-on tests show. National Geographic.

McLaughlin, K. (2018, Julai 22). Here are the chances of getting bitten by a shark while you’re swimming at the beach. Insider.

Williams, E.H., et al. (2003). Echeneid-sirenian associations, with information on sharksucker diet. Journal of Fish Biology. 63(5): 1176.


Big Mac Index Indikator Ekonomi?

Baru-baru ini muncul satu berita bahawasanya restoran makanan segera Mcdonald’s bakal dibuka di Simpang Renggam. Ianya bukanlah isu yang besar tetapi masyarakat menjadikan tindakan itu sebagai parodi.

Namun begitu tahukah anda, pembukaan Mcdonald’s itu sebenarnya menandakan sesebuat kawasan tersebut memiliki kuasa beli yang kuat. Hal ini dapat dilihat melalui teori Big Mac Index yang digagaskan oleh The Economist pada tahun 1986.

Teori ini digunakan untuk mengukur pariti daya beli bagi setiap negara dengan menggunakan produk Mcdonald’s iaitu Big Mac sebagai penanda aras.

Senang cerita teori Big Mac ini digunakan untuk menentukan harga barang di antara dua buah negara. Sebagai contoh, barang dapur di Malaysia dan Thailand hampir sama dan pasti miliki perbezaan sedikit bahan serta harga.

Ianya sama juga seperti Big Mac, jika dilihat dari mata kasar ianya sama sahaja tetapi mungkin miliki perbezaan kerana menggunakan barang local negara masing-masing.

Contoh lagi mudah adalah harga Big Mac di Sweden lebih mahal berbanding di Azerbaijan, Mesir dan Moldova. Hal ini demikian kerana Big Mac mendapat sambutan di Sweden lantas mampu menaikan harga makanan itu.

Manakala di tiga negara tersebut, Big Mac tidak mendapat sambutan dan terpaksa dijual dengan harga promosi.

Persoalannya bagaimana pula pembukaan Mcdonald’s di Simpang Renggam boleh mempengaruhi kuasa beli pengguna?

Sebelum ini Simpang Renggam hanyalah sebuah pekan kecil yang mengandungi berpuluh kampung seperti Kampung Cokro dan Kampung Parit Penghulu.

Pertambahan penduduk yang begitu ramai di pekan ini bikin ianya terpaksa dibesarkan bagi menampung kepadatan penduduk. Malahan, kawasan taman perumahan dan lot-lot kedai baharu juga semakin banyak dibuka.

Jadi, penduduk memerlukan beberapa premis perniagaan yang menjual pelbagai barang bagi memenuhi keperluan dan kehendak mereka. Salah satunya adalah Macdonald’s yang bakal dibuka tidak lama lagi.

Apa kaitannya dengan teori Big Mac Index? Teori ini menekankan kuasa beli sesebuah tempat itu dapat diukur melalui harga Big Mac yang mampu dibeli oleh rakyat.

Hari ini kita menyaksikan makanan di Mcdonald’s dimakan umpama snek oleh anak muda. Ianya bermaksud setiap tempat terdapatnya Mcdonald’s adalah kawasan yang tinggi kuasa belinya.

Purata pendapatan di kawasan itu juga mungkin menunjukan peningkatan dengan kehadiran restoran tersebut.

Simpang Renggam merupakan salah satu tempat di Malaysia yang baru menerima kehadiran Mcdonald’s. Jadi kuasa beli di kawasan ini semakin tinggi dan rakyat mampu mendapatkan Big Mac dengan harga yang ditawarkan.

Pembukaan Econsave, KFC dan PizzaHut membuktikannya apabila ketiga-tiga premis perniagaan tersebut masih lagi bertahan sehingga ke hari ini di Simpang Renggam.

Jadi ambil perkara positif daripada isu ini dengan tenang apabila masyarakat yang berada di ranah luar bandar suatu ketika dulu sudah mampu miliki kuasa beli tinggi.

Bahkan ianya bakal merancakkan ekonomi setempat dan memberi peluang pekerjaan kepada penduduk.

Oleh itu jika tempat anda sudah disinggahi Mcdonald’s, anggaplah kuasa beli kawasan itu meningkat dan membawa makna pendapatan juga meningkat.


Pagar Besi Dingo yang Menggangu Ekosistem Australia

Di bumi Australia, ada sebuah “tembok” yang lebih panjang daripada Tembok Besar Cina. Ia merentasi padang pasir dan tanah subur sepanjang 5,600 kilometer dan setinggi 1.7 meter. Apa yang menarik, kesan pagar ini kepada alam boleh dibandingkan dari atas angkasa.

Kenapa mat saleh bina pagar ni?

Untuk menyekat haiwan bernama dingo daripada masuk ke kawasan mereka. Binatang karnivor ini gemar menerkam binatang ternak diorang. Itu pasal tak puas hati. Lagipun, dingo ni ganas. Sampai sejenis spesis bernama thylacine habis kena ngapp dengan dingo.

Pagar tu berfungsi menghalang dingo daripada menceroboh ke ladang. Kalau ada yang terlepas, akan mati kena tembak. Bangkainya pula digantung di pokok atau pagar.

Dari segi jangka masa pendek, nampak gaya dah settle la masalah. Peladang pun dah tak risau lembu dan biri-biri diorang kena kekah dengan dingo. Kerajaan pun happy dapat kutip cukai dan duit kos selenggara pagar. Kangaroo pun lagi banyak melompat-lompat dalam kawasan pagar peladang.

Tapi, ekosistem pulak terancam.

Dingo sudah membiak di tanah Australia sejak 3,000-5,000 tahun dahulu. Membuangnya daripada rantaian makanan pasti memberi kesan signifikan.

Cascading effects.

Belahan pagar yang dingo bebas berkeliaran akan lebih hijau bila turun hujan. Biodiverse di sana pun lebih kaya.

Apabila apex predator seperti dingo disingkirkan, pemangsa baru pula yang menjadi raja rimba. Feral cats dan musang pula menjadi pemangsa utama yang memburu 29 spesis mamalia kecil sampai pupus. Masalah ini berpunca daripada ketiadaan dingo yang dahulunya memakan feral cats dan musang ini.

Mamalia kecil seperti hopping mice membantu pembenihan agar bumi lebih hijau. Apabila mamalia kecil ini diburu tanpa had oleh feral cats dan musang, ekosistem pasti terancam. Bumi tidak lagi menghijau seperti dulu.

Sekarang ni, Australia tengah fikirkan cara untuk kembalikan apex predator macam dingo, tanpa merugikan peladang. Harap-harap ada la jalan keluar.


Zuhrah – Planet Bertekanan Tinggi Yang Panas Dan Mengakis

Planet terdekat Bumi selain Marikh. Zuhrah sudah dikenali oleh manusia sejak mulanya kewujudan tamadun, diketahui sebagai Tioumoutiri dan Ouaiti yang membawa maksud bintang pagi dan bintang petang dalam ketamadunan Mesir Purba, Bintang Kejora dalam kalangan masyarakat Melayu, manakala ketamadunan Maya memanggilnya Chac ek yang mana ketamadunan ini diketahui mencatat peredaran planet Zuhrah dengan lengkap malahan terdapat almanac yang ditemui oleh ahli arkeologi yang mana ia dengan tepat menunjukkan peredaran planet tersebut selama 584 hari.

Sepertimana tamadun Maya, Mesopotamia juga mencerap dan mencatat peredaran planet Zuhrah dimana perpustakaan Ashurbanipal dari Babylonia mempunyai rekod pergerakan planet ini selama 21 tahun. Tablet Amisaduqa dalam bentuk tulisan cuneiform ini menjelaskan perubahan bentuk dan kedudukan Zuhrah setiap tahun selama 21 tahun dengan lengkap.

Pada kurun ke 11, Ibnu Sina menyatakan bahawa beliau telah mencerap lintasan Zuhrah yang mana ahli astronomi terkemudian menjadikan ia pengesahan kenyataan Ptolemy berkenaan lintasan dua objek yang merentasi Matahari. Pada abad ke 12, Ibnu Bajjah mencerap dua buah planet sebagai titik hitam pada permukaan matahari yang mana ia disahihkan sebagai lintasan Utarid dan Zuhrah oleh ahli astronomi Al Shirazi dari Maragha pada abad ke 13.

Zuhrah memang sinonim dengan ketamadunan manusia disebabkan kehadirannya dilangit pagi dan petang sebagai objek yang paling terang diangkasa menjadikan ia objek sembahan, cerapan dan sering dikaitkan dengan lagenda dan mistik.

Sehingga hari ini, Zuhrah masih lagi menjadi planet yang dikaji oleh kalangan ahli astronomi. Bermula dengan program Venera oleh pihak Soviet pada tahun 1961, maklumat mengenai Zuhrah tidak lagi bergantung kepada sangkaan dan teori semata-mata.

Foto pertama planet Zuhrah diambil oleh prob Mariner 10 milik Amerika Syarikat pada 5 Februari 1974 dimana Mariner 10 merupakan prob lintasan. Prob ini mengambil foto Zuhrah dalam format ultra-lembayung, dari arah siang Zuhrah dan merakan lengkungan awan dari kutub utara melingkari ke sisi gelap Zuhrah. Ini diikuti oleh program lain seperti Venera yang menjelajah Zuhrah dengan pelbagai radas saintifik.

Planet Zuhrah adalah planet teresterial, mempunyai saiz, jisim dan jarak yang hampir sama dengan Bumi. Orbitnya mengelilingi Matahari mengambil masa 583.9 hari, dengan jarak dari Matahari sejauh 108,939,000 km.

Zuhrah mempunyai atmosferanya yang tersendiri, dan merupakan planet dengan atmosfera paling tumpat. Komposisi gasnya adalah 96.5% karbon dioksida, manakala selebihnya terdiri dari nitrogen dan sulfur dioksida. Komposisi gas ini mewujudkan persekitaran yang panas melampau, dimana hasil cerapan oleh prob-prob milik Kesatuan Soviet dan Amerika Serikat mencatatkan bacaan suhu permukaan yang mencecah 462 darjah Celsius, menjadikan Zuhrah planet paling panas didalam Sistem Suria walaupun hakikatnya ia planet kedua paling dekat dengan Matahari selepas Utarid.

Tekanan atmosfera di permukaan Zuhrah sangat tinggi, sekitar 95 ATM dan ini bersamaan dengan kadar tekanan didalam lautan Bumi pada jarak 1 km. Kali pertama prob angkasa menerjah masuk ke atmosfera planet Zuhrah, ia hancur musnah seakan tin minuman yang dikeronyok sehingga mampat. Terdapat lapisan yang mengandungi kuantiti asid sulfurik yang tinggi didalam atmosfera planet Zuhrah yang mana lapisan tersebut juga mempunyai kandungan sulfur oksida.

Setiap lapisan atmosfera Zuhrah mempunyai komposisi gas dan kimia yang berbeza antara satu lapisan ke lapisan lain. Kempen aerobrek Venus Express turut menemukan ketumpatan yang berbeza pada lapisan atmosfera dari satu tempat ke tempat lain, dan lebih ketara apabila dari ketinggian 165km ke 130km dari permukaan dan diantara bahagian siang dan malam planet tersebut.

Selain itu, walaupun diketahui atmosfera Zuhrah mengenakan tekanan tinggi keatas permukaannya sehingga 90 ATM, terdapat lapisan atmosfera atas yang mempunyai tahap tekanan yang hampir serupa dengan tekanan atmosfera di permukaan Bumi, dimana ia memberikan jalan untuk menempatkan koloni atau stesen cerapan yang terapung untuk terus mengkaji dan mengumpul maklumat mengenai Zuhrah. Venus Express juga secara tidak sengaja menemukan lapisan ozon pada atmosfera Zuhrah yang mana ia dikesan sewaktu cerapan keatas bintang bagi menentukan kedudukan prob tersebut dijalankan.

Permukaan Zuhrah yang dilitupi awan sepanjang masa juga menyebabkan planet ini menerima jumlah cahaya matahari yang kurang berbanding Bumi walaupun ia berada lebih hampir dengan Matahari. Kadar pantulan cahaya Matahari juga lebih tinggi disebabkan wujudnya litupan awan tebal ini.

Hasil cerapan oleh prob moden seperti Venus Express juga menemukan fenomena kilat, walaubagaimanapun ini masih lagi menjadi perdebatan kalangan saintis disebabkan tiada bukti yang kukuh akan kehadiran fenomena kilat. Selain kehadiran kilat, imejan dari Venus Express juga menemukan fenomena pusaran atmosfera, menandakan terdapat aktiviti kompleks di atmosfera Zuhrah sebagaimana wujud di Bumi.

Kesan dari atmosfera yang sangat tinggi tekanannya dan dengan kehadiran sulfur dioksida yang mengakis, kebanyakan prob angkasa yang dihantar untuk mencerap planet ini musnah. Kali pertama pihak Persekutuan Soviet menghantar prob Venera 3 mereka ke Zuhrah untuk mendarat dan mencerap data atmosfera dan permukaan planet tersebut, ia musnah ketika kemasukan semula atmosfera akibat tekanan yang melampau.

Begitu juga nasib Venera 4 yang berjaya mengukur keadaan atmosfera Zuhrah tetapi akhirnya ia juga musnah sama sekali.

Ekoran dari kerosakan dan kemusnahan prob Venera 3 dan 4 akibat tekanan atmosfera yang melampau, pihak Soviet sekali lagi menjelajah Zuhrah, kali ini dengan prob yang lebih kukuh dan mampu menahan tekanan lampau atmosfera planet tersebut. Venera 5 dan 6 adalah prob yang berjaya mencerap keadaan atmosfera Zuhrah selama 51 minit dan 53 minit. Kedua prob ini memberikan gambaran dari segi ketumpatan atmosfera, jumlah penembusan cahaya, komposisi hidrogen dan oksigen serta suhu pada lapisan-lapisan atmosfera Zuhrah.

Data lebih lengkap mengenai sifat atmosfera Zuhrah dipancarkan oleh Venera 7 yang berjaya mengesahkan aktiviti angin kencang pada lapisan tertentu atmosfera Zuhrah, dan sewaktu fasa kemasukan semula Venera 7 angin kencang ini direkodkan mempunyai kelajuan sehingga 362 km/j. Data mengenai fenomena angin kencang ini adalah gabungan cerapan Doppler dari Venera 4, 5, 6 dan 7 sekaligus memberikan kalangan ahli astronomi dan saintis gambaran akan sifat dan jenis fenomena yang berlaku pada atmosfera planet tersebut.

Hakikatnya, data-data sedemikian masih belum mampu memberikan gambaran sebenar rupa bentuk permukaan Zuhrah dan pihak Kesatuan Soviet melangkah lebih jauh dengan prob Venera 9 dan 10 yang menjadi prob pertama menangkap gambar keadaan permukaan planet Zuhrah.

Kejayaan Venera 13 dan 14 merakam imej permukaan Zuhrah dengan lebih baik berserta dengan cerapan saintifik keatas planet tersebut yang lebih trampil merungkai banyak persoalan yang selama ini tidak dapat dijawab oleh kalangan saintis dan ahli astronomi. Rupa bentuk permukaan Zuhrah yang awalnya dianggap mempunyai air dan beriklim tropika adalah salah sama sekali bilamana imej-imej dari Venera 13 dan 14 merakamkan tanah tandus berbatuan berwarna jingga akibat pembiasan sinaran matahari oleh atmosfera planet tersebut.

Hasil cerapan saintifik Venera 13 dan 14 juga menemukan batuan basalt pada permukaan Zuhrah, yang mana batuan tersebut mirip batuan yang ditemui dengan meluas di dasar lautan Bumi kita.Venera 13 dan 14 juga merupakan prob yang merekod bunyi persekitaran kawasan prob tersebut mendarat.

Walaupun prob pendarat seperti Venera dan Pioneer berjaya membawa pulang sejumlah besar data kembali ke Bumi darihal Zuhrah, ia masih belum mampu memberikan gambaran global Zuhrah secara keseluruhannya. Maka Kesatuan Soviet meneruskan program Venera dengan meluncurkan Venera 15 dan 16 tetapi kedua-dua prob ini merupakan prob pengorbit yang dilengkapi radar yang mampu menembusi lapisan atmosfera tebal Zuhrah bagi tujuan pemetaan permukaan Zuhrah secara menyeluruh.

Amerika Syarikat turut berbuat perkara sama dengan program Pioneer Venus Orbiter. Kedua-dua prob pengorbit berkenaan berjaya mencerap dan memetakan permukaan Zuhrah dengan ekstensif dan legasi kedua-dua prob tersebut disambung oleh program Magellan pada tahun 1994 yang akhirnya memberikan gambaran yang sangat jelas berkenaan rupabentuk permukaan planet yang dilindungi atmosfera tebal tersebut.

Penemuan terkini berkenaan Zuhrah dibuat oleh prob generasi baharu seperti Venus Express kelolaan Agensi Angkasa Lepas Eropah, Magellan oleh Amerika Syarikat mendedahkan lebih banyak misteri berkenaan permukaan dan sifat atmosfera planet Zuhrah.

Jelas, sistem atmosfera Zuhrah sangat dinamik dan kacau bilau dimana pembentukan awan dan arus pusaran dari latitud rendah ke garisan khatulistiwa yang mana ia terjadi akibat pemanasan permukaan atmosfera disebabkan sinaran Matahari secara terus. Pembentukan dan pergerakan awan yang berbeza dari satu latitud ke latitud lain ini memberikan bukti yang atmosfera Zuhrah sangat aktif serta wujudnya sistem cuaca tersendiri.

Permukaan Zuhrah pula menemukan pelbagai rupabentuk geologi, antaranya dataran yang dipenuhi dengan kawah gunung berapi dan kawah akibat hentaman batuan angkasa lepas, ngarai dan lembah serta kawasan pergunungan yang dibentuk oleh aktiviti volkanik. Imej yang dihantar oleh prob Magellan merupakan imej resolusi tinggi dan terbaik pernah dihasilkan sejak era Pioneer dan Venera yang mana ia memberikan gambaran paling lengkap secara global rupabentuk permukaan planet Zuhrah secara keseluruhannya.

Geologi utama Zuhrah adalah dimana keseluruhan permukaannya terbentuk dari bahan volkanik, yang turut menghasilkan dataran lava yang luas, medan kubah lava dan gunung berapi perisai. Terdapat juga bekas tinggalan aliran lava yang mampu mencecah kepanjangan sehingga 600 kilometer yang memberikan gambaran lava tersebut barangkali mengalir seperti sungai dan mempunyai kelikatan yang rendah.

Aktiviti gunung berapi adalah pencetus utama rupabentuk permukaan Zuhrah secara amnya. Ratusan gunung berapi perisai bersaiz besar dan kecil membentuk lingkaran dan struktur sedemikian boleh bersaiz sehingga 300km. Gunung berapi dengan diameter 20km boleh ditemui dengan banyaknya di Zuhrah serta berbentuk kubah.

Permukaan Zuhrah terbahagi kepada tiga, dataran tinggi, lembah dan dataran rendah. Walaupun dikatakan aktif disebabkan kehadiran gunung berapi, Zuhrah tidak mempunyai plat tektonik sepertimana Bumi, walaupun ada rupabentuk permukaan yang hampir sama dengan kejadian pergerakan plat tektonik namun hampir kesemuanya terjadi akibat aktiviti gunung berapi.

Gunung berapi yang terhasil di Zuhrah pula berbentuk kubah mendatar. Permukaan Zuhrah juga dikatakan tidak mengalami hakisan angin yang ketara walaupun mempunyai atmosfera yang tebal dan  terdapat aktiviti pergerakan angin yang ketara.

Selain permukaan yang dibentuk oleh gunung berapi, kebanyakan kawasan adalah berceranggah, dilitupi batuan basalt dan terhasil akibat aliran lava gunung berapi.

Terdapat juga kawah-kawah hentaman akibat meteorit dan asteroid secara geologinya masih muda dan dianggarkan berusia 800 juta tahun.

Air dalam bentuk cecair dan ais tidak wujud langsung di Zuhrah. Walaubagaimanapun, kalangan saintis berpendapat 2 billion tahun lalu terdapat lautan cetek dengan jumlah air yang sama banyak dengan Bumi. Teradapat teori yang mengatakan keadaan Zuhrah beberapa juta tahun dahulu adalah sama dengan Bumi dengan kehadiran jasad air dalam bentuk cecair, atmosfera yang boleh menyokong kehidupan dan suhu yang tidak terlalu panas. Perubahan mulai terjadi bilamana terdapat pengumpulan gas rumah hijau yang akhirnya menjadikan Zuhrah sebuah planet yang sangat panas dengan atmosfera yang mengakis serta membunuh dan perubahan tersebut melenyapkan air dan hidupan yang wujud.

Walaubagaimanapun ia masih teori dan kalangan saintis berpendapat, tiada kesan kewujudan air dalam bentuk cecair pada geologi permukaan Zuhrah sebagaimana yang wujud di Bumi dan Marikh namun mereka tidak menolak akan teori tersebut.

Sehingga artikel ini ditulis, terdapat perancangan oleh pihak Russia untuk kembali meneroka Zuhrah dengan prob Venera yang lebih moden dan lebih tahan lama. Agensi Angkasa Eropah, India, Jepun dan Amerika Syarikat turut berusaha untuk menghantar lebih banyak prob untuk mencerap tetangga kita ini untuk mengetahui dengan lebih lanjut atau mungkin membuat penemuan baharu keatas Zuhrah, terutamanya berkenaan kesesuaian untuk mewujudkan koloni atau stesen yang membolehkan manusia tinggal diplanet tersebut.

FJ

Pautan untuk rujukan pembacaan lanjut:


Jerung Pemakan Rumput?

Secara umumnya, jerung itu dikenali sebagai haiwan yang ganas dan berdiet karnivor. Yakni sejenis haiwan yang memakan hidupan atau haiwan lain untuk terus hidup.

Namun begitu, saintis telah menemui satu spesies jerung yang berdiet omnivor. Atau dalam erti kata lain, jerung tersebut memakan haiwan, tetapi pada masa yang sama, ia turut mampu untuk memakan tumbuh-tumbuhan di dalam laut.

Jerung omnivor yang telah dikenalpasti itu adalah jerung yang dikenali umum dengan nama Bonnethead, atau nama saintifiknya Sphyrna tiburo. Ia adalah salah satu daripada spesies jerung “hammerhead”.(Berdasarkan bentuk kepalanya yang seakan tukul).

Spesies jerung ini kebiasaannya ditemui dengan jumlah yang agak besar di kawasan atau habitat berumput di dalam laut.

Melalui kajian yang dilaksanakan, saintis dapati bahawa kandungan perut dan fisiologi pencernaan makanan jerung itu, menunjukkan yang ia banyak memakan dan mampu untuk mencerna rumput.

Ini kerana, 62% daripada kandungan makanan yang ditemui di dalam perut jerung itu, terdiri daripada rumput laut, manakala kandungan perut selebihnya terdiri dari haiwan.

Selain dari kandungan rumput dalam perut, hasil pemeriksaan dan kajian menunjukkan bahawa jerung ini mempunyai enzim istimewa iaitu β-glucosidase, sejenis enzim yang mampu mencerna selulosa (cellulose) dan karbohidrat lain yang terkandung di dalam rumput.

Teringat aku dialog yang diucapkan jerung bernama “Bruce” di dalam filem Finding Nemo.

“Fish are friend.. not food”(At least 60% of the time)

RUJUKAN:

Leigh, S.C., Papastamatiou, Y.P. and German, D.P., (2018). Seagrass Digestion by A Notorious ‘Carnivore’. Proceedings of Royal Society B, 285(1886), p.20181583.

Leigh, S.C., Papastamatiou, Y.P. and German, D.P., (2018). Omnivorous Sharks? An Analysis of Bonnethead Shark Digestive Physiology Provides Evidence for Seagrass Digestion and Assimilation


Ruangan Rahsia Di Sebalik Mesin Tiket Di Jepun

Bagi yang pernah berjalan-jalan ke Jepun, pastinya pernah menaiki Tokyo Subway yang merupakan antara keretapi bawah tanah yang terbaik di dunia. Katakanlah selepas negara kita membuka sempadan dan membenarkan rakyat untuk ke luar negara dan akan memilih untuk ke Jepun.

Apabila anda hendak membeli tiket Tokyo Subway dan ada ada masalah semasa membeli tiket di mesin tiket tersebut. Tiba-tiba ada kepala keluar dari mesin tiket tu dan membantu anda. Jangan terkejut sebab anda bukannya kena prank oleh pihak Wakenabeb Jepun atau seangkatan dengannya.

Umum mengetahui bahawa keretapi di Jepun merupakan antara keretapi tersibuk di dunia. Penumpang-penumpang pula beratur untuk membeli tiket tanpa henti. Oleh sebab itu, tiket-tiket baru yang kosong juga perlu ditambah berkali-kali agar mesin tidak kehabisan tiket dek penumpang yang terlalu ramai.

Pihak pengurusan Tokyo Subway kemudian meletakkan seorang pekerja di sebalik mesin ini untuk mencetak tiket-tiket kosong tersebut. Pada masa yang sama, mereka juga membantu mana-mana penumpang semasa mereka hendak membeli tiket.

Pekerja-pekerja ini juga memberikan perkhidmatan yang terbaik buat penumpang. Walaupun penumpang itu tidak ada masalah semasa urusan pembelian, pekerja ini tetap membantu mereka dari memilih lokasi destinasi hingga mengeluarkan tiket yang telah dicetak lalu diberikan kepada penumpang.

Di Jepun, penumpang atau pelanggan dianggap seperti raja. Mereka perlu memberikan layanan yang terbaik kepada penumpang sehingga penumpang itu berpuas hati. Mereka juga tidak menerima sebarang tips kerana menganggap ianya kurang sopan.

Mungkin selepas ini pihak perkhidmatan awam boleh mencontohi sistem di Jepun? Elok tengah beli tiket dekat LRT, tiba-tiba ada kepala terkeluar.

Ataupun lepas ni akan wujud mesin ATM yang dalamnya ada pekerja untuk membantu anda mengeluarkan duit?

RUJUKAN:

Secret Walls in the Subway: Japanese Customer Service at its Best. (2013, March 08). Retrieved December 17, 2020, from https://soranews24.com/2013/03/08/secret-walls-in-the-subway-japanese-customer-service-at-its-best/


Al-Zahrawi: Pakar Bedah Terkenal Dunia Islam

Lumrah manusia bila ditimpa musibah penyakit, maka perlu datang ke klinik atau hospital untuk berubat. Tetapi jika penyakit serius melanda seperti penyakit jantung atau kanser, antara kaedah yang menjadi pilihan doktor ialah pembedahan demi menyelamatkan nyawa pesakit. Dan semua ini tidak akan berlaku tanpa sumbangan seorang pakar bedah Islam abad ke-10 Masihi yang berasal dari Andalusia. Pakar yang dimaksudkan ialah al-Zahrawi atau panggilan Latinnya Albucasis atau Zahravius.

Biografi

al-Zahrawi atau nama sebenarnya Abū al-Qāsim Khalaf ibn al-‘Abbās al-Zahrāwī al-Ansari dilahirkan pada tahun 936 Masihi di Alzahraa, sebuah kawasan pinggir bandar yang terletak di barat laut Cordova, Sepanyol hari ini. Bagi yang meneliti nama penuhnya itu, wujud kemungkinan al-Zahrawi mempunyai darah Arab Ansar iaitu kelompok Arab Madinah yang membantu Rasulullah s.a.w pasca-penghijrahan baginda.

Bagaimanapun, sedikit sahaja maklumat yang diketahui berkenaan beliau. Ini kerana kebanyakan maklumat penting ketika itu musnah akibat konflik antara Andalusia dengan Castille. Tetapi sejarawan Andalusia al-Humaydi berjaya merekodkan biografi pakar bedah hebat ini dalam kitabnya Jadhwat al-Muqtabis yang disiapkan 60 tahun selepas kem4tiannya.

Berdasarkan maklumat, al-Zahrawi membesar di Alzahraa dan menjadi orang penting di kota kelahirannya itu. Dan pada satu ketika dalam kehidupannya, beliau menjadi doktor peribadi Khalifah al-Hakam II dari Bani Umayyah yang memerintah Andalusia ketika itu. al-Zahrawi juga merupakan kenalan kepada beberapa ahli kimia Andalusia yang terkenal ketika itu seperti Ibnu al-Wafid, al-Majriti dan Artephius. Seperti mana cendekiawan-cendekiawan Islam ketika itu, beliau mendedikasikan kehidupannya kepada dunia perubatan termasuk pembedahan. Selepas berkhidmat dengan setia selama bertahun-tahun, al-Zahrawi kembali ke rahmatullah pada tahun 1013 semasa berusia 77 tahun.

Kegemilangan Cordova

Cordova ketika itu merupakan ibu kota Andalusia dan dianggap sebagai salah satu daripada keajaiban dunia. Semasa ia berada di kemuncak, ibu kota kelahiran al-Zahrawi ini mempunyai populasi seramai sejuta orang yang menetap di 200,000 buah rumah. Bandar tersebut turut menempatkan 600 masjid, 900 laluan pejalan kaki awam, 80 buah sekolah, 27 sekolah tinggi dan 300 perpustakaan dengan koleksi buku sebanyak sejuta buku.

Status kekayaan di Cordova bukanlah dikira mengikut bilangan wang yang dimiliki hari ini tetapi berapa banyak buku yang dimiliki seseorang ketika itu. Dikatakan Khalifah al-Nasir mempunyai koleksi sebanyak 30,000 buah buku dengan banyak komennya dijadikan sebagai nota kaki. Ini sama sekali berbeza dengan kota-kota Eropah lain yang hanya mempunyai populasi daripada berbelas ribu orang kepada puluhan ribu orang.

Dan jika dibandingkan dengan perpustakaan di Cordova, Perpustakaan Gereja St Gall di Switzerland hanya mempunyai 35 buah buku. Ini sekaligus menunjukkan jika ada orang Eropah yang mahu melanjutkan pelajaran mereka, maka mereka harus berkunjung ke Cordova. Justeru tidak hairanlah mengapa penyajak Itali bernama Lane Poole memuji kecemerlangan bandar tersebut dalam sajaknya.

Sebelum penulis berbicara lebih lanjut tentang jasa al-Zahrawi terhadap dunia perubatan, elok kita selusuri status hospital Cordova pada ketika itu. Hospital-hospital yang beroperasi dengan cekap merupakan sumbangan besar Tamadun Islam terhadap manusiawi. Ini kerana hospital pada abad ke-10 dan ke-11 Masihi dibangunkan dengan indah atau menukar peranan istana sebagai hospital awam.

Setiap hospital mempunyai wad berasingan untuk pesakit lelaki dan perempuan manakala penyakit-penyakit berbeza seperti cirit-birit dan sakit mental dirawat di bahagian hospital yang berbeza. Hospital-hospital di Andalusia turut menyediakan sebuah farmasi yang memberi ubat secara percuma kepada pesakit, masjid untuk umat Islam dan gereja kecil (penganut Kristian), sebuah bilik persidangan dan sebuah perpustakaan.

Tidak seperti hari ini, hospital merupakan satu-satunya institusi yang layak mendidik pelajar-pelajar yang beraspirasi menjadi doktor. Hanya doktor-doktor yang berkelayakan dan mempunyai lesen sahaja yang dibenarkan beroperasi. Untuk memastikan proses pelesenan berjalan lancar, Lembaga Pelesenan (Muthalib) ditubuhkan oleh kerajaan Bani Umayyah ketika itu. Sementara ahli farmasi pula turut dilantik sebagai pemeriksa untuk memeriksa kualiti ubat dan mengekalkan kualiti ubat yang diberi.

Berbeza seperti hari ini, hospital-hospital Cordova mempunyai beberapa polisi menarik. Pertama, pesakit tanpa mengira lelaki, wanita atau kanak-kanak akan ditahan di wad sehingga mereka pulih sepenuhnya. Kedua, semua kos perubatan semasa berada di hospital akan ditanggung pihak hospital tanpa mengira sama ada pesakit itu orang tempatan atau orang luar, kuat atau lemah, kaya atau miskin, bekerja atau menganggur, celik huruf atau buta huruf. Ini kerana perkhidmatan sebegini dibuat semata-mata kerana Allah. Justeru tidak hairanlah ada yang cuba berpura-pura sakit agar dimasukkan ke hospital dan menikmati layanan baik sebegitu rupa.

Sumbangan al-Zahrawi

13 tahun sebelum kem4tiannya, al-Zahrawi mula menulis mahakarya ulungnya yang bertajuk Kitab al-Tasrif. Kitab yang mengandungi 30 buah judul itu merangkumi pelbagai topik perubatan seperti pembedahan, perubatan, ortopedik, farmakologi, nutrisi, pergigian, perbidanan dan patologi. Judul pertama berkisar tentang prinsip asas perubatan, kedua (patologi) dan selebihnya membabitkan semua topik yang dinyatakan di atas dengan pembedahan diletakkan sebagai bab terakhir. Menurut al-Zahrawi, pembedahan merupakan tingkat paling tinggi dalam ilmu perubatan dan seseorang itu tidak boleh menjadi pakar bedah sehinggalah dia arif dengan semua cabang perubatan.

Buku ini dihasilkan dengan memanfaatkan data yang diambil sepanjang kariernya selama 50 tahun dari segi latihan, perguruan dan amali. Dalam kitab yang sama, al-Zahrawi turut menyebut perihal hubungan doktor-pesakit dan suka memanggil pelajar-pelajarnya sebagai ‘anak-anakku’. Beliau juga sangat menekankan kepentingan merawat pesakit tanpa mengira status sosial mereka dan menggalakkan pemerhatian rapi pada sesetengah kes bagi membolehkan doktor membuat diagnosis yang tepat dan rawatan yang terbaik untuk penyakit yang dihadapi.

Menariknya, terdapat banyak bentuk rawatan yang dikreditkan kepada pakar perubatan lain sebenarnya sudah lama disebut dalam Kitab al-Tasrif. Misalnya, proses Kosher iaitu sejenis membetulkan kedudukan bahu kembali ke posisi asal bagi merawat kecederaan bahu terkehel sudah lama disebut dalam kitab berkenaan.

Selain itu, al-Zahrawi sudah memperkatakan cara mengikat saluran darah 600 tahun sebelum ia dikatakan diperkenalkan oleh tabib peribadi raja-raja Perancis abad ke-16, Ambroise Pare dan menjadikan kitabnya kitab pertama yang membicarakan keadaan hemofilia. Di samping itu, al-Zahrawi juga merupakan orang pertama yang memperkenalkan prosedur pembedahan migrain (prosedur pembedahan untuk membantu penghidapnya kurang mengalami gangguan migrain) yang kini muncul semula hari ini.

Tetapi tiada siapa boleh menafikan bab terakhir Kitab al-Tasrif yang menyentuh soal pembedahan memberi impak besar kepada dunia perubatan hari ini. Bab ini bukan saja menyentuh teknik dan cara pembedahan tetapi juga inovasi peralatan yang digunakan al-Zahrawi semasa melakukan pembedahan. Teks penuh judul ini terdiri daripada tiga buah buku bagi membolehkan pelajar-pelajar perubatan yang menceburi disiplin ilmu pembedahan meraih lebih banyak ilmu dari segi prosedur dan alat-alat yang diperlukan.

Bab ini kemudiannya diterjemah ke dalam Bahasa Latin oleh Gerard of Cremona pada abad ke-12 Masihi dan selepas itu tersebar ke seluruh Eropah. Memandangkan Eropah ketika itu perlahan-lahan bangkit dalam mengejar soal keilmuan, bab ini menjadi rujukan popular para pelajar dan diterjemah ke Bahasa Latin sebanyak lima kali. Menurut sejarawan perubatan Arturo Castiglioni, tahap bab ini sama dengan Kanun Perubatan yang dikarang Ibnu Sina dalam dunia perubatan.

Bila ditanya bagaimana beliau meraih pengetahuan dalam disiplin ilmu ini, al-Zahrawi mendedahkan ia datang hasil daripada pembacaan kitab-kitab yang dikarang ilmuan-ilmuan terdahulu dan juga pengalamannya sendiri. Beliau juga mendedahkan mengapa pembedahan dianggap tahap tertinggi dunia perubatan dan kepentingannya terhadap tamadun Islam. Beliau melihat wujud keperluan untuk mengubah persepsi orang awam terhadap pembedahan dan persepsi buruk ini berlaku kerana para tabib tidak mempunyai pengetahuan anatomi yang mencukupi dan salah faham terhadap fisiologi manusia.

Menerusi judul terakhir ini, terlalu banyak sumbangannya terhadap bidang pembedahan yang boleh dinyatakan di sini. Dalam urologi misalnya, al-Zahrawi mencipta satu alat yang dipanggil al-Mirwed yang mengesan kedudukan sebenar batu karang dalam badan pesakit sebelum sebarang pembedahan dijalankan.

Beliau juga merupakan orang pertama yang menggunakan forsep (gunting pembedahan) untuk mengeluarkan batu karang di mana sebelumnya, pakar-pakar bedah menggunakan alat serupa sudu untuk mengeluarkan batu karang. Dalam bidang pergigian dan periodotologi pula, al-Zahrawi selalu menggunakan wayar yang diperbuat daripada emas dan perak untuk mengikat gigi yang longgar dan merupakan orang pertama yang dikreditkan sebagai pelopor penanaman semula gigi dalam sejarah pergigian.

Dalam pembedahan plastik pula, ramai menganggapnya sebagai pelopor dalam pembedahan plastik berikutan banyak pembedahan plastik dibuat oleh beliau. Malah, al-Zahrawi turut menganggap kosmetik merupakan sebahagian daripada disiplin perubatan sehingga mendedikasikan salah satu bab Kitab al-Tasrif sebagai Adwiyat al-Zinah (Perubatan Kecantikan). Antara barang yang selalu digunakan ialah minyak wangi, bau-bauan beraroma dan kemenyan. Malah tidak mengejutkan sekiranya al-Zahrawi juga merupakan pencipta gincu dan deodoran pertama.

Legasi

Yang pasti, pengaruh al-Zahrawi terhadap dunia ilmu terutama perubatan ternyata amat besar sama sekali. Pada Zaman Pertengahan, ramai menganggapnya sebagai orang yang berautoriti dalam bidang pembedahan. Malah Kitab al-Tasrifnya menjadi sebutan ramai tokoh perubatan Eropah dengan Guy de Chauliac menyebutnya sebanyak 200 kali dengan Pietro Argallata menggelar beliau sebagai ketua kepada semua pakar bedah. Pengaruhnya terus kekal hingga ke Zaman Renaissance dengan Kitab al-Tasrif menjadi rujukan tokoh perubatan Perancis abad ke-16, Jacques Dalechamps.

Hari ini, sebatang jalan di Cordova di mana beliau pernah menetap dinamakan sempena namanya. Dan bagi pengunjung yang pernah melalui jalan di situ, pasti akan perasan kehadiran rumah nombor enam yang dipasang plak gangsa oleh Lembaga Pelancongan Sepanyol. Plak ini merupakan petunjuk bahawa rumah tersebut pernah didiami oleh al-Zahrawi. Plak tersebut diletakkan di situ pada tahun 1977.

SUMBER


Kisah Rakyat Single Tak Laku Yang Diculik Bunian

Di Malaysia, orang yang hilang seringkali dikaitkan dengan bunian. Malah ada pendapat yang mengatakan sesiapa yang bersetuju untuk terus tinggal bersama bunian, mereka tidak akan mampu kembali lagi ke dunia sebenarnya. Sampai ke hari ini kita sendiri tidak tahu sejauh mana kebenarannya.

Jangan terkejut kerana di Jepun juga terdapat orang yang hilang tanpa dapat dikesan. Setakat tahun 2015, sebanyak 82000 kes orang hilang telah dilaporkan dan hanya 2000 sahaja yang tidak ditemui selepas laporan dibuat. Persoalannya kenapa terdapat begitu banyak kes orang hilang di Jepun, adakah sebab mereka semua terperangkap di alam bunian?

Jawapannya adalah budaya johatsu yang sudah berakar umbi dalam masyarakat Jepun sejak sekian lama. Budaya ini membolehkan orang Jepun mengambil keputusan untuk menghilangkan diri daripada keluarga dan rakan-rakan atas pelbagai sebab. Antaranya adalah seperti single, selalu kena reject, hutang, kehilangan pekerjaan dan bermacam lagi.

Menurut seorang pengamal budaya johatsu, dia terpaksa menghilangkan diri setelah dipecat oleh majikan, Pada mulanya dia cuba hidup seperti biasa bagi mengelakkan keluarganya tahu bahawa dia secara rasmi sudah menjadi pemetik anggur. Bagi memastikan rahsianya tidak pecah, dia berpura-pura pergi kerja dan lepak di tepi jalan selama berjam-jam.

Tapi bagi dia, duduk di tepi jalan tanpa arah tuju membuatkan jiwanya terseksa. Jadi pilihan yang ada hanya menghilangkan diri untuk memulakan hidup baru. Jadi ke mana arah tujuan kesemua penggemar budaya johatsu ini?

Terdapat dua bandar yang akan dituju oleh mereka untuk memulakan hidup baru iaitu Sanya di Tokyo dan Kamagasaki di Osaka. Kedua-dua bandar ini dikawal sepenuhnya oleh Yakuza dan mereka yang tiba tanpa sebarang dokumen pengenalan diri bebas untuk mencari pekerjaan tanpa gangguan pihak berkuasa. Kepada anda yang single dan selalu kena reject, bolehlah pergi kedua-dua bandar ini. Mana tahu anda akan mudah memperolehi jodoh.

Sebelum itu kalau nak tahu lebih banyak perkara menarik selain budaya johatsu, boleh baca KITAB TAMADUN JEPUN. Kami yakin anda semua tak kan rugi malah akan turut mengajak rakan membaca sekali. Boleh di Shopee: https://shopee.com.my/The-Patriots-Kitab-Tamadun-Jepun-i.238336777.17556954102

Seterusnya nak pergi ke dua bandar ini untuk memulakan hidup baru bukan mudah kerana terdapat beberapa perkara perlu diambil kira. Paling penting sekali, mereka perlu berhubung dengan Yonige-ye iaitu sekumpulan individu yang bertanggungjawab menawarkan perkhidmatan menghilangkan diri.

Memiliki fungsi yang seakan-akan sama seperti agensi pelancongan, Yonige-ye akan membantu mereka melarikan diri tanpa dapat dikesan. Bayarannya pula mengikut kepada permintaan pelanggan iaitu diantara RM1800 sehingga RM15000. Bayaran pula akan menjadi lebih mahal jika Yonige-ye terpaksa berurusan dengan kes-kes berat seperti individu yang berhutang. Gila betul orang Jepun ini, bantu orang nak melarikan diri pun masih lagi boleh buat duit.

Melihat kepada ekonomi dan kehidupan masyarakat Jepun, pasti ramai beranggapan orang Jepun menghilangkan diri kerana tidak tahan dengan cara kerja. Ini kerana cara kerja di Jepun memang sangat teruk. Sekali pandang memang nampak baik kerana anda perlu sentiasa memberikan yang terbaik dan jangan pernah puas dengan kejayaan. Hal ini telah membuatkan orang Jepun tertekan kerana perlu bekerja melebihi limit.

Ironinya menurut Yonige-ye, ramai yang menggunakan khidmat mereka adalah terdiri daripada mangsa keganasan rumah tangga. Kebanyakannya adalah isteri yang selalu dibeduk oleh suami sehingga menyebabkan mangsa mengambil keputusan untuk melarikan diri. Tapi ada juga kes-kes terpencil yang ingin menghilangkan diri tanpa sebab. Mungkin mereka terdiri daripada orang-orang single yang selalu kena reject.

Kesimpulannya jumlah orang hilang semakin meningkat di Jepun setiap tahun. Mungkin ini antara perkara yang perlu dibayar untuk Jepun menjadi negara maju. Bagaimana pula dengan Malaysia, adakah perkara yang sama akan terjadi jika kita mencapai status negara maju kelak? Kalau jadi pun memang kasihan asyik bunian sahaja yang kena tuduh.

RUJUKAN:

Hincks, J. (2017, Mei 2). Do stressed-out Japanese really stage elaborate disappearances? On the trail of the Johatsu or ‘evaporated people’. Time. Dipetik daripada https://time.com/4646293/japan-missing-people-johatsu-evaporated/


Kenapa Orang Mesir Purba Sembah Kucing?

Sama seperti tamadun Yunani, Rom, dan Norse purba, masyarakat Mesir juga menghormati dan bahkan memuja pelbagai jenis haiwan. Namun, tiada haiwan pujaan yang dapat menandingi kedudukan kucing. Tambah menarik, di Mesir, kucing hanya berjaya dijinakkan setelah memasuki Zaman Pra-Dinasti, yakni jauh lebih lambat berbanding anjing. Namun, keunggulan mereka dalam tamadun Mesir tidak dapat digugat sehingga ke hari ini.

Dewi kucing pertama mereka ialah Mafdet. Kesan pemujaan dewi ini boleh dijejak kembali pada era Dinasti Pertama Mesir, iaitu antara 3,400 hingga 3,000 SM. Sebagai dewi kucing, Mafdet kebiasaannya dilihat sebagai pelindung dari sengatan atau patukan beracun, khususnya dari ular dan kala jengking (mungkin ini kerana kucing adalah pemangsa ular dan kala jengking).

Setelah berlalu beberapa tempoh, kedudukan Mafdet diambil-alih oleh dewi Bastet yang dipuja sebagai pelindung Mesir Hilir, penjaga firaun, dan pendamping Ra si dewa matahari. Bastet kebiasaannya digambarkan bertubuh wanita dan berkepala kucing. Adakalanya, ia dipuja sebagai personafikasi matahari itu sendiri dengan kuil utamanya terletak di Bubastis, Mesir.

Sejarahwan mengandaikan bahawa pemujaan kedua-dua Bastet dan Mafdet mempunyai akar daripada legenda seekor kucing hitam kayangan yang bernama Mau/Muit. Menurut legenda, ia berperanan melindungi pokok suci Persea di Annu dari gangguan Apophis si ular jahat. Ketika Apophis cuba melilit pokok tersebut, Mau menangkap dan mem3ngg4l kepalanya. Oleh kerana itu, Bastet dan Mafdet sering dikaitkan dengan Mau/Muit.

Memasuki awal milenium ke-3 SM, Bastet mula dikaitkan dengan segala jenis kucing dan setiap kucing dianggap sebagai personafikasi fizikal dewi tersebut. Namun, sewaku Mesir Hulu dan Mesir Hilir disatukan sekitar tahun 3000 SM, kedudukan Bastet digantikan oleh satu lagi dewi kucing bernama Sekhmet.

Rupa paras Sekhmet digambarkan lebih garang berbanding Bastet. Walaupun kedua-duanya seakan serupa, Sekhmet lebih mirip kepada rupa paras singa betina dan bukannya kucing. Rentetan perubahan tersebut, Bastet mula dianggap sebagai dewi pelindung kucing-kucing jinak manakala Sekhmet pula adalah dewi pelindung singa betina.

Di samping itu, terdapat juga beberapa dewa lain yang dikaitkan dengan kucing. Antaranya Neith dan Mut. Bagaimanapun, Bastet dan Sekhmet tanpa dinafikan adalah dewi kucing yang paling unggul dalam pantheon Mesir purba.

Bagi tamadun Mesir, manusia dan kucing sememangnya banyak meluangkan masa bersama. Kehadiran kucing banyak membantu manusia dalam sudut pertanian, khususnya bagi mem4ngs4kan haiwan-haiwan per0s4k seperti tikus dan ular.

Sebagai membalas jasa, manusia kebiasaannya akan melindungi kucing dari haiwan-haiwan pemangsa yang lebih besar dan seiring peredaran waktu, kucing Mesir pun perlahan-lahan mula berubah jinak. Mereka dibawa masuk ke rumah dan diberi makan minum, bagi tujuan memelihara rumah tuannya.

Walaupun kucing mendapat tempat yang khusus dalam hati masyarakat Mesir purba, tubuh mereka tidaklah dipuja seperti dewa. Ia cuma dihormati sebagai personafikasi dewa sahaja. Atas sebab itu, kucing dilindungi dan dihormati. Membahayakan kucing adalah sama seperti membahayakan dewa, dan perbuatan tersebut merupakan pantang utama masyarakat Mesir purba.

Pada era tertentu dalam sejarah Mesir, sesiapa yang membvnvh kucing sama ada secara sengaja ataupun tidak sengaja, akan dijatuhi hukuman m4t!. Seorang sejarahwan terkemuka dari zaman silam, Diodorus, pernah mencatatkan satu insiden di mana seorang warga Rom secara tidak sengaja terbvnvh seekor kucing. Beliau lantas dikenakan hukuman setimpal.

Sebagai haiwan yang dihormati dan dilindungi, sebahagian kucing bahkan turut dimumiakan sama seperti manusia. Kadangkala, ia dimumiakan sebagai haiwan peliharaan yang disayangi, dengan harapan ia dapat bersatu semula dengan tuannya di alam sana. Namun, kebanyakan kucing dimumiakan atas tujuan keagamaan yang sama sekali tidak mempunyai hubungan dengan kematian manusia. Mumia-mumia kucing sebegini lazim dijadikan sebagai barang pemujaan yang dipersembahkan kepada dewa-dewi.

Pada tahun 1888, seorang petani Mesir menjumpai sebuah makam yang mengandungi lebih 80,000 mumia kucing di pinggir bandar Beni Hasan. Semenjak itu, ahli-ahli arkeologi mula menemui lebih banyak makam kucing. Cuma malangnya, kebanyakan makam tersebut telah dir0mp4k sebelum sempat ianya dikaji oleh pakar; misalnya dilaporkan bahawa pada kurun ke-19 M, sebanyak 180,000 mumia kucing dilarikan ke Britain untuk diproses menjadi baja.

Walaupun kultus pemujaan kucing tidak lagi wujud pada hari ini, haiwan tersebut kekal menjadi salah sebuah simbol utama tamadun Mesir purba lebih-lebih lagi tugu Sphinx masih berdiri dengan megah sebagai mercu budaya bagi negara Sungai Nil tersebut.

TERJEMAHAN

Riley Winters. (9 Mei 2015). The Veneration and Worship of Felines in Ancient Egypt. Ancient Origins. https://www.ancient-origins.net/history/veneration-and-worship-felines-ancient-egypt-003030


Terowong Bawah Tanah Di Gaza

Tidak kira sempadan negara mana sekali pun, sudah pasti akan wujud laluan-laluan rahsia yang digelar sebagai laluan tikus. Laluan ini secara amnya tidak diketahui oleh pihak berkuasa yang dipertanggungjawabkan dalam menjaga sempadan negara.

Begitu juga dengan situasi di sekitar pintu sempadan Rafah, yang mana sempadan itu dipercayai memiliki pelbagai laluan tikus berbentuk terowong (tunnel).

Dari sudut perundangan, semestinya laluan-laluan tikus seumpama ini adalah haram di sisi undang-undang, tidak kira undang-undang kerajaan Mesir mahupun Palestin.

Untuk rekod, terdapat ratusan terowong yang telah dibina oleh rakyat Palestin bagi meloloskan diri mereka ke negara Mesir tanpa perlu melalui ‘Rafah Crossing Point’ (RCP) yang sesak, di samping saringan keselamatan yang amat ketat.

Sebahagian terowong dikatakan telah dibina sejak puluhan tahun yang lalu dan ada juga terowong yang baru sahaja dibina berdasarkan kehendak serta keperluan semasa, lebih-lebih lagi setelah negara mereka dikepung dan dihalang oleh rejim Israel Laknatullah.

Pada tahun 2013, kerajaan Mesir telah menjalankan kerja-kerja penimbusan terowong yang terletak di sekitar bahagian utara Semenanjung Sinai dan Selatan Rafah secara besar-besaran; tertumpu di kawasan sepanjang 12 kilometer sempadan Rafah.

Kesemua terowong tersebut dilaporkan sudah aktif sejak tahun 2007, iaitu selepas rejim Israel Laknatullah secara zalimnya mengepung Semenanjung Gaza daripada segenap sudut.

Situasi itu diburukkan lagi dengan tindakan kerajaan Mesir yang bertindak untuk memperketatkan sistem RCP setelah Hamas berjaya membentuk kerajaan dan mengetepikan legitimasi ‘Palestinian Liberation Organization’ (PLO) pimpinan Fatah di Semenanjung Gaza.

Umum tahu bahawa, keberadaan terowong telah membolehkan rakyat Palestin membawa masuk pelbagai jenis barangan keperluan serta komoditi yang dihasilkan di negara Mesir, antaranya; minyak, gas, alat ganti kenderaan, pakaian, kosmetik, madu, rokok, tembakau dan sebagainya.

Barang-barang yang dibawa masuk menerusi terowong secara lazimnya bertujuan untuk mengelak daripada dikenakan cukai (tax evasion) yang agak tinggi oleh kerajaan Hamas ke atas semua barangan import dari Mesir.

Atas faktor kebanyakan negara di dunia tidak mengiktiraf Hamas sebagai wakil Palestin, maka hubungan perdagangan antara Semenanjung Gaza dan peringkat global agak sukar dijalankan. Ia menjadi lebih sukar setelah negara mereka dikepung.

Oleh hal yang demikian, kerajaan Hamas terpaksa mengenakan cukai ke atas beberapa barangan serta perkhidmatan yang ada di Semenanjung Gaza bagi memastikan kelangsungan kerajaan.

Menurut laporan terbitan portal berita Al-Monitor, pada setiap bulan; anggaran keseluruhan hasil cukai yang diperoleh kerajaan Hamas daripada barangan import Mesir adalah berjumlah kira-kira USD$12.3 juta hingga $15.4 juta.

Daripada jumlah itu, kerajaan Hamas dipercayai mengutip cukai rokok sebanyak USD$6.2 juta dalam setiap bulan, setelah mengenakan cukai sebanyak $1.54 ke atas setiap kotak rokok yang berada di dalam pasaran Semenanjung Gaza.

Kerajaan Hamas juga mengenakan cukai ke atas minyak pada kadar $0.46 sen seliter. Ini menjadikan anggaran cukai minyak mencecah sehingga USD$4.16 juta menerusi sembilan juta liter minyak yang dibawa masuk ke Semenanjung Gaza setiap bulan.

Walau bagaimanapun, angka-angka tersebut hanyalah bersifat anggaran semata-mata memandangkan tidak ada sebarang data rasmi berkait dengan perincian perolehan cukai kerajaan Hamas.

Berbalik kepada isu terowong, sejak tahun 2008; kerajaan Mesir telah pun membina zon penampan (buffer zone) di sekitar pintu sempadan Rafah.

Zon penampan itu kemudiannya diperluaskan lagi sehingga mencapai jarak 1.5 kilometer, memasuki bahagian utara Semenanjung Sinai.

Bukan itu sahaja, kerajaan Mesir juga dilaporkan telah membina dua buah tembok di sekitar sempadan RCP bagi menangani isu terowong. Tembok batu pertama telah dibina pada tahun 2008, iaitu ketika zaman pentadbiran Presiden Hosni Mubarak.

Tembok kedua pula dibina oleh kerajaan Mesir pimpinan Presiden Abdel Fattah Al-Sisi pada awal tahun 2020. Al-Sisi dikatakan membina tembok konkrit berketinggian enam meter dan mencapai kedalaman bawah tanah sehingga lima meter.

Sebelum ini, terdapat beberapa spekulasi yang mengaitkan Hamas dengan terowong. Hamas dikatakan telah menggunakan terowong untuk mengimport pelbagai jenis barangan termasuk senjata, bagi kegunaan briged tentera melawan kezaliman rejim zionis.

Meskipun pelbagai usaha sudah dijalankan demi membasmi kewujudan terowong, kajian terkini di lapangan mendapati terdapat beberapa terowong masih beroperasi walaupun telah dimusnahkan sebelum ini. Bahkan, ada juga terowong-terowong baru bakal dibina.

Pengoperasian terowong tersebut dipercayai dijalankan oleh penduduk Rafah. Mereka merancang untuk memperluaskan lagi laluan terowong sehingga mampu menjangkaui jarak tiga kilometer dari sempadan RCP bagi melepasi zon penampan 1.5 kilometer yang dibina oleh kerajaan Mesir.

Boleh saya katakan di sini bahawasanya; kewujudan terowong tersebut adalah kesan daripada kezaliman rejim Israel Laknatullah yang secara rakusnya mencabuli hak asasi rakyat Palestin di Semenanjung Gaza dengan cara mengepung negara mereka tanpa belas ihsan.

Rakyat Palestin tidak ada pilihan selain daripada mengorek terowong-terowong bahaya, hanya untuk mendapatkan barangan pada harga yang berpatutan di kala kadar pengangguran (50%) dan kadar kemiskinan (64%) sedang membelenggu rakyat negara itu.


Bungo Stray Dogs: Tribute Untuk Para Sasterawan Agung

Bungo Stray Dogs merupakan anime yang mengisahkan tentang sebuah pertubuhan detektif (Armed Detective Agency) yang terdiri daripada manusia-manusia yang mempunyai kuasa dan kebolehan luar biasa di mana mereka menggunakannya untuk melawan beberapa organisasi lain seperti The Guild, Port Mafia dan Rats In The House of The Dead yang juga terdiri daripada manusia-manusia dengan kebolehan luar biasa.

Apa yang uniknya adalah kesemua karakter dan watak yang direka di dalam anime ini diambil dan diinspirasikan daripada sasterawan-sasterawan ulung yang pernah menempa nama dalam dunia literasi dan kesusasteraan daripada berbagai genre.

Atsushi
Nakajima

Protagonis utama dalam anime ini ialah Atsushi Nakajima yang diberi julukan “weretiger” atas kebolehannya bertukar menjadi harimau putih. Nama dan wataknya diambil daripada seorang sasterawan Jepun bernama Atsushi Nakajima. Dalam anime pada awalnya Atsushi sendiri tidak menyedari bahawa dia mempunyai kebolehan seperti itu. Atsushi akan bertukar menjadi harimau putih pada waktu malam tanpa disedarinya. Hanya setelah dia berjumpa dengan Osamu Dazai dan menyertai Armed Detective Agency barulah dia mengetahui akan kebolehannya dan belajar mengawalnya. Nama kuasa Atsushi (dalam anime) iaitu “Beast Beneath The Moonlight” diinspirasikan daripada karya sebenar Atsushi Nakajima yang berjudul The Moon Over The Mountain.

Osamu
Dazai

Watak Osamu Dazai juga diambil sempena
sasterawan sebenar Osamu Dazai atau nama sebenarnya Shuji Tsushima. Di dalam
anime, Osamu Dazai adalah seorang yang berfikiran tajam, simplistik dan sangat
misteri. Dazai mempunyai kebolehan untuk menghilangkan kuasa orang lain buat
sementara waktu dengan hanya menyentuh mereka. Kebolehannya dinamai “No
Longer Human” yang diambil terus daripada tajuk karya terkenal sasterawan
Osamu Dazai dalam dunia sebenar.

Karya No Longer Human (Ningen Shikkaku 人間失格) mengisahkan tentang seseorang yang menempuhi kesengsaraan demi kesengsaraan di dalam hidup sehingga dia merasakan bahawa jiwanya kosong dan dia bukanlah lagi seorang manusia. Ada yang berpendapat bahawa karya ini menceritakan perasaan penulis itu sendiri iaitu Osamu Dazai. Permulaan hidup Dazai begitu cemerlang sehinggalah idola beliau dalam penulisan iaitu Ryunosuke Akutagawa m4ti akibat bvnuh diri pada 1927. Dazai mula mengabaikan pelajaran, menjadi kaki botol dan terjebak dengan beberapa perkara yang menyanggah moral.

Pada 10 Disember 1929 beliau membuat percubaan untuk membvnuh diri tetapi gagal. Pada 1930 beliau dibuang keluarga. Pada tahun yang sama beliau cuba untuk membvnuh diri bersama seorang perempuan bernama Shimeko Tanabe di pantai Kamakura namun diselamatkan oleh nelayan manakala Shimeko m4ti. Dazai meneruskan hidup dan berkahwin dengan seorang perempuan bernama Hatsuyo namun sukar untuk bangkit. Pada 19 Mac 1935 beliau cuba untuk menggantung dirinya namun gagal lagi. Pada 1936 Dazai dan isterinya membuat percubaan membvnuh diri dengan memakan pil tidur tetapi tidak memberi kesan. Dazai menceraikan isterinya dan kemudian berkahwin dengan Michiko Ishihara dan mendapat seorang anak. Dazai kemudiannya menceraikan Michiko pula dan berkahwin dengan Tomie Yamazaki.

Kisah-kisah hidup Dazai penuh dengan
percubaan membvnuh diri dan karya-karyanya seperti Gyofukuki (魚服記,
1933), Gyakkō (逆行, Against the Current, 1935), dan Kyōgen
no kami (狂言の神, The
God of Farce, 1936) semuanya berkisar mengenai penghinaan diri. Hinggalah
pada 13 Jun 1948, selepas habis menulis karyanya yang ulung iaitu No Longer
Human, Dazai dan isterinya Tomie terjun ke dalam sungai Tamagawa
berhampiran rumah mereka dan m4ti.

Watak
Dazai di dalam anime merupakan seorang yang bersahaja dan rileks. Dazai seringkali
membuat percubaan membvnuh diri menggambarkan kehidupan Osamu Dazai yang
sebenar. Seawal episod pertama, dapat dilihat Atsushi Nakajima menyelamatkan
Dazai yang terjun ke dalam sungai untuk membvnuh diri. Watak Osamu Dazai juga
seringkali berharap agar dipertemukan dengan wanita cantik untuk dia membvnuh
diri bersamanya melambangkan Osamu Dazai sebenar yang beberapa kali membuat
percubaan membvnuh diri bersama wanita.

Ryunosuke
Akutagawa

Ryunosuke Akutagawa merupakan seorang
sasterawan Jepun yang terkenal dengan karyanya yang pelbagai. Beliau mula
menulis setelah tamat belajar di Tokyo Imperial University pada 1913. Beliau
memperjuangkan idea untuk menggabungkan budaya Jepun dan barat dalam literasi
penulisannya.

Di dalam anime Bungo Stray Dogs, watak
Akutagawa ialah seorang yang bersikap dingin. Akutagawa memakai kot hitam labuh
melepasi lututnya, seluar panjang hitam dan kasut berkulit hitam. Dia juga
memakai kemeja putih dan cravat putih. Pemakaian ala barat watak
Akutagawa ini melambangkan sastera Akutagawa sendiri di dalam penulisannya yang
menggabungkan budaya Jepun dan barat.

Di dalam anime Akutagawa mengidolakan
Osamu Dazai sebagai bekas seniornya di dalam Port Mafia sebelum Osamu Dazai
bertindak meninggalkan Port Mafia dan menyertai Armed Detective Agency.
Akutagawa sering berusaha membuktikan kebolehan dirinya di hadapan Dazai. Namun
dalam dunia sebenar, ianya terbalik kerana Dazai yang sebenarnya mengidolakan
Akutagawa dalam penulisannya sehinggakan Dazai seolah-olah putus asa apabila
mengetahui yang Akutagawa membvnuh diri pada 1927.

Dalam bidang sastera Jepun, Akutagawa
pernah bertegang dengan seorang lagi sasterawan sezaman beliau iaitu Junichiro
Tanizaki apabila Akutagawa mengatakan bahawa jalan cerita dan bagaimana cerita
itu digarap adalah lebih penting dan bermutu daripada gubahan ayat yang
berbunga-bunga dalam penulisan manakala Tanizaki mengatakan sebaliknya. Di
dalam anime watak Akutagawa merupakan ahli Port Mafia yang berseteru dengan
Armed Detective Agency di mana watak Junichiro Tanizaki merupakan salah satu
ahlinya.

Watak Akutagawa mempunyai kuasa untuk
menghasilkan seekor raksasa seumpama bayang hitam yang terhasil daripada kotnya
yang dipanggil “Rashoumon”. Rashoumon (羅生門)  merupakan judul cerita pendek karya Akutagawa
yang diterbitkan oleh sebuah majalah literasi Jepun, Teikoku Bungaku pada 1915.
Nama Akutagawa juga terkenal melalui The Akutagawa Prize (芥川龍之介賞 Akutagawa
Ryūnosuke Shō) iaitu sebuah anugerah literasi Jepun yang diberikan
kepada para sasterawan Jepun setiap tahun bermula 1935 hingga kini.

Edogawa Ranpo
dan Edgar Allan Poe

Edogawa Ranpo merupakan sasterawan yang hebat menulis berkaitan fiksyen misteri dan penyiasatan. Beliau menulis siri novel berkaitan seorang hero detektif Kogoro Akechi. Nama sebenar Edogawa Ranpo adalah Taro Hirai. Beliau mengambil nama pena Edogawa Ranpo berdasarkan kepada penulis Amerika yang beliau minati iaitu Edgar Allan Poe. Edgar Allan Poe ditulis “エドガー・アラン・ポー”(E Do Ga A / A Ra N Po O) manakala Edogawa Ranpo ditulis sebagai “江戸川乱歩”（エドガワ・ランポ　E Do Ga Wa / Ra N Po). Nama Edogawa Ranpo adalah berasal daripada Edgar Allan Poe yang disebut laju dalam bahasa Jepun. Edogawa Ranpo juga sangat meminati tulisan-tulisan Sir Conan Doyle yang mencipta watak detektif terkenal iaitu Sherlock Holmes.

Pasti
anda semua pernah menonton siri animasi Detective Conan. Untuk pengetahuan anda
nama Edogawa Conan adalah gabungan daripada Edogawa Ranpo dan Sir Conan Doyle.
Conan mengambil nama tersebut secara spontan apabila terlihat novel-novel
Edogawa Ranpo dan Sir Conan Doyle di rak buku selepas Ran bertanyakannya
tentang namanya.

Berbalik kepada anime Bungo Stray
Dogs, watak Edogawa Ranpo adalah merupakan ahli Armed Detective Agency dan
mempunyai kebolehan deduksi yang sangat hebat dan mampu menyelesaikan misteri
hanya dalam beberapa saat. Manakala Edgar Allan Poe ialah ahli The Guild sebuah
organisasi Amerika Syarikat yang mempunyai kuasa untuk memerangkap seseorang di
dalam novel misteri pembvnuhannya dan hanya akan dilepaskan setelah orang itu menyelesaikan
misteri tersebut.  Kuasa Edgar di dalam
anime ini yang dipanggil “The Black Cat in The Rue Morgue” adalah berdasarkan
karya beliau dalam dunia sebenar iaitu “The Black Cat” dan “Murders
in The Rue Morgue”.

Dalam realiti di mana Edogawa Ranpo
mengidolakan Edgar Allan Poe, watak mereka di dalam anime menjadi vice versa apabila
watak Edgar yang mengidolakan watak Ranpo. Edgar seringkali menulis novel-novel
misteri dan diberi kepada Ranpo untuk membuat deduksi mengenai siapakah pembvnuh.
Edgar berusaha untuk mengkagumkan Ranpo melalui tulisannya dan berusaha untuk
menulis novel misteri yang rumit dengan tujuan supaya Ranpo gagal meneka pembvnuhnya.

Kunikida Doppo dan Katai Tayama

Kunikida Doppo merupakan sasterawan
kelahiran Chiba. Beliau mengasaskan majalah literasi iaitu Seinen bungaku (青年文學 “Literature
for Youth”) pada 1892. Doppo terkenal dengan diarinya dan gubahan
sajak-sajak yang romantik. Pada 1897, Kunikida dan seorang ahli mahir sastera
Katai Tayama menjadi pengarang bersama sebuah antologi Jojoshi (抒情詩 “Lyric
Poems”). Katai Tayama menjadi rakan baik kepada Kunikida dan sering
mengarang dan menulis bersama. Katai terkenal dengan karya beliau iaitu Futon
(蒲団).

Watak
mereka berdua di dalam anime juga adalah merupakan rakan baik yang saling
membantu dan mengenali sikap masing-masing. Kunikida mempunyai kebolehan untuk
menukarkan helaian diarinya menjadi objek yang ditulis perkataannya yang
dinamakan “Doppo Poet” sempena “Doppo Gin” iaitu himpunan
sajak-sajak tulisan Kunikida. Manakala watak Katai Tayama mempunyai kuasa untuk
mengawal peralatan elektronik yang dilihatnya apabila dia berada di bawah
selimut futon miliknya. Jika dilihat kembali Katai Tayama sememangnya terkenal
dengan karyanya yang berjudul Futon.

Koyo Ozaki dan
Kyoka Izumi

Koyo Ozaki lahir pada 1868 dan menulis karya ulungnya The Usurer (金色夜叉 Konjiki Yasha) juga dikenali sebagai The Golden Demon pada 1897. Pada 1890 Kyoka Izumi berjumpa dengannya untuk belajar seni literasi dan tinggal bersamanya selaku anak murid dan pembantunya kerana ibunya telah m4ti semenjak beliau berusia 8 tahun.

Dikatakan Koyo Ozaki amat mengambil berat tentang Kyoka sehinggakan di hujung-hujung nyawanya pun Koyo memberi nasihat mengenai teknik seni literasi kepada Kyoka. Selepas Koyo m4ti, Kyoka meneruskan gaya penulisan Koyo di dalam karya dan tulisannya. Karya Kyoka yang terkenal ialah Demon Pond (夜叉ヶ池 Yasha ga Ike).

Kedua-dua watak Koyo Ozaki dan Kyoka Izumi dalam Bungo Stray Dogs walaupun ditukar jantina kepada seorang wanita dewasa(Koyo) dan seorang kanak-kanak perempuan(Kyoka) tetapi kisah mereka berdua memberi gambaran sebenar hubungan di antara mereka di dalam dunia sebenar. Koyo Ozaki mempunyai kuasa untuk menyeru avatar berupa samurai dari dalam dirinya yang dipanggil The Golden Demon. Kyoka juga mempunyai kuasa yang sama dan avatarnya dipanggil Demon Snow tetapi Kyoka tidak dapat mengawal avatarnya daripada menyerang dan membunuh. Kedua-dua mereka merupakan ahli Port Mafia dan Koyo Ozaki yang melindungi dan memberi tunjuk ajar kepada Kyoka sehinggalah Kyoka meninggalkan Port Mafia dan menyertai organisasi musuh mereka Armed Detective Agency bersama Atsushi Nakajima. Namun begitu, Koyo masih mengambil berat terhadap Kyoka dan secara rahsia menghantarkan dokumen mengenai kematian ibu bapa Kyoka ketika masih kecil agar Kyoka mengetahui siapakah kedua ibu bapanya.

Fukuzawa Yukichi

Fukuzawa Yukichi bukan sahaja seorang penulis bahkan beliau adalah seorang guru, penterjemah dan ahli perniagaan. Beliau juga adalah individu yang mengasaskan Universiti Keio di Minato, Tokyo pada 1858 Beliau merupakan penterjemah dan antara 40 individu yang menyertai delegasi pertama Jepun ke Eropah dan telah berjaya membuat rundingan dengan Perancis, United Kingdom, Belanda, Prussia dan Russia. Fukuzawa juga sangat terkenal di Jepun melalui jasa-jasa beliau dalam reformasi Jepun dan idea-idea beliau dalam gerak kerja pentadbiran. Beliau merupakan salah seorang cerdik pandai semasa era Revolusi Maharaja Mikado Meiji.

Antara
jasa-jasa beliau adalah beliau antara yang terawal menerbitkan kamus Inggeris-Jepun
(“Zōtei Kaei Tsūgo“).
Beliau juga menulis buku teks geografi Sekai Kunizukushi yang memaparkan
kedudukan negara-negara dan benua-benua di peta dunia. Beliau juga menulis
sebanyak 17 jilid Gakumon no Susume ( 学問のすすめ, “An
Encouragement of Learning“) yang menerangkan prinsip-prinsip dan
elemen-elemen dalam pembelajaran. Sumbangan beliau dalam revolusi pendidikan
Jepun amat besar sehingga gambar beliau diabadikan di atas not kertas Jepun
yang paling besar nilainya iaitu 10,000 yen.

Watak
Fukuzawa Yukichi dalam Bungo Stray Dogs dipaparkan sebagai seorang ketua yang
hebat. Fukuzawa mengasaskan dan mengetuai organisasi Armed Detective Agency.
Karakter beliau memakai yukata berwarna hijau dan haori berwarna
hitam dengan corak zigzag. Beliau memakai sandal zori dan stoking tabi.
Pakaian ala samurai yang dikenakan oleh watak Fukuzawa mengambarkan pakaian
sebenar yang dipakai oleh Fukuzawa Yukichi disebabkan beliau lahir dalam
keluarga kelas samurai.

The Guild

Di dalam
anime, The Guild adalah sebuah organisasi Amerika Syarikat yang diketuai oleh
Francis Scott Key Fitzgerald dan disertai oleh Nathaniel Hawthorne, Margaret
Mitchell, John Steinbeck, Mark Twain, Louisa May Alcott, Herman Melville, Lucy
M. Montgomery, Edgar Allan Poe, dan H.P Lovecraft. Jika anda perasan, kesemua
watak dan karakter ini merupakan nama-nama penulis Amerika yang hebat.

Fitzgerald
merupakan penulis fiksyen Amerika yang terkenal dengan novelnya The Great
Gatsby sehingga The Great Gatsby terkenal dengan gaya pemakaian era
Jazz sekitar 1920-an di mana kaum wanita mengenakan baju flapper dan headband
di kepala manakala para lelaki memakai lounge suit, flatcap dan kasut brogue.

Hawthorne
pula amat menggemari karya sains fiksyen dan misteri Edgar Allan Poe, karya
terkenal beliau Scarlet Letter yang mengisahkan mengenai Arthur Dimmesdale dan
mengetengahkan perihal stigma masyarakat. Hawthorne juga berkawan rapat dengan
Herman Melville walaupun beza umur mereka 15 tahun. Melville banyak
terinspirasi daripada Hawthorne. Karya terkenal mengenai ikan paus Moby Dick
adalah merupakan hasil tulisan Melville dan beliau dedikasikannya kepada
Hawthorne dengan berkata

“In token of my admiration for his genius, this book is
inscribed to Nathaniel Hawthorne”

Novel klasik kanak-kanak terkenal Anne of Green Gables
yang pernah beberapa kali menghiasi kaca televisyen melalui kartun animasinya
dan filem merupakan karya Lucy M. Montgomery. Montgomery telah menulis sebanyak
20 novel, 530 cerpen, dan 500 puisi dan sajak sebelum beliau m4ti akibat
kegagalan jantung pada 1942.

John Steinback pula merupakan pemenang Anugerah Nobel bagi
tulisan-tulisannya yang imaginatif. Karya masterpiece beliau The
Grape of Wrath menggondol Anugerah Buku Kebangsaan Amerika Syarikat dan
Anugerah Pulitzer bagi novel fiksyen. Mark Twain pula merupakan penulis yang
terkenal dengan novelnya The Adventures of Tom Sawyer(1876) dan
sekuelnya  The Adventures of
Huckleberry Finn(1884), Tom Sawyer Abroad(1894), Tom Sawyer,
Detective(1896).

H.P. Lovecraft merupakan penulis terawal yang mengetengahkan
genre fiksyen seram dan fantasi misteri. Karya-karya beliau yang epik seperti At
The Mountain of Madness, The Call of Cthulhu, The Shadow over Innsmouth dan
banyak lagi sehingga wujud sebuah universe beliau sendiri yang dipanggil
Cthulhu Mythos membuatkan nama H.P. Lovecraft terkenal dalam genre ini
dan menginspirasi ramai penulis-penulis novel fiksyen seram selepasnya seperti
Stephen King. Malah Stephen King pernah menggelar beliau “the twentieth
century’s greatest practitioner of the classic horror tale.”

Dalam anime Bungo Stray Dogs, kesemua mereka mempunyai kuasa
dan kebolehan masing-masing yang dipanggil “ability user” seperti juga
ahli Armed Detective Agency dan Port Mafia. Bagi Nathaniel Hawthorne, wataknya
digambarkan sebagai seorang paderi berjubah hitam, bercermin mata, memakai tangkal
salib dan sentiasa memegang Bible. Kuasa Hawthorne dipanggil Scarlet Letter
berdasarkan novel Nathaniel Hawthorne sendiri. Hawthorne berupaya mengawal
darahnya untuk menyerang dan mempertahankan diri. Peribadi, karakter dan kuasa
Hawthorne di dalam anime mungkin melambangkan novel beliau Scarlet Letter
yang berkisar mengenai konsep dosa, penyesalan dan taubat yang mana kesemua ini
sangat berkait rapat dengan agama.

Watak John Steinbeck pula mempunyai kuasa The Grape of
Wrath di mana Steinbeck berkeupayaan menghasilkan pokok anggur yang keluar
menjalar daripada anggota badannya. Watak Steinbeck berpakaian seperti petani
Inggeris daripada kawasan countryside terinspirasi daripada watak di
dalam novel The Grape of Wrath tulisan John Steinbeck sendiri. Watak
Mark Twain pula menggunakan kuasa “Huckleberry Finn & Tom Sawyer” di
mana Huck Finn dan Tom Sawyer menjelma menjadi dua anak patung yang membantu
memberi kelebihan untuk Mark Twain menembak tepat dan meneropong dari jauh.

Watak Lucy M. Montgomery mempunyai kuasa “Anne of Abyssal
Red” diolah daripada novel sebenar Lucy iaitu Anne of Green Gables.
Lucy mempunyai kebolehan untuk mencipta alternate reality yang dipanggil
Anne’s Room dan memerangkap seseorang di dalamnya jika mereka ditangkap
oleh Anne The Monster ketika cuba untuk keluar. Watak H.P. Lovecraft
pula mempunyai perwatakan dan sikap misteri di mana beliau hidup seumpama
separa sedar dan kebolehannya mampu bertukar menjadi raksasa seakan sotong
gergasi menggambarkan tulisan-tulisan H.P. Lovecraft sendiri yang bergenre
fiksyen seram dan mistik.

Berdasarkan novel The Great Gatsby yang memaparkan
gaya hidup dan stail era Jazz yang bersifat hedonistik, watak Francis
Fitzgerald mempunyai kebolehan untuk mengumpul kekuatan fizikal berdasarkan
jumlah wang yang dia belanjakan. Makin guna duit makin jadi kuat, melambangkan
budaya sosial masyarakat dalam novelnya sendiri. Manakala ibu pejabat The Guild
yang seumpama kapal udara halimunan gergasi berbentuk ikan paus merupakan
kebolehan watak Herman Melville yang dipanggil “Moby Dick”.

The Rats in The House of The Dead

Pada permulaan episode dalam musim kedua seakan-akan The Guild
merupakan antagonis sebenar dan Armed Detective Agency dan Port Mafia tidak
lain tidak ubah seperti bekas rakan-rakan lama yang bergaduh hanya kerana
berlainan ideologi dan haluan, organisasi The Rats in The House of The Dead
dari Russia adalah merupakan antagonis utama yang diketuai Fyodor Dostoevsky
yang cuba menghancurkan The Guild, Port Mafia dan Armed Detective Agency secara
senyap ketika mereka sedang bertelagah. Fyodor Doestoevsky bersama
konco-konconya Ivan Goncharov, Alexander Pushkin, dan Nikolai Gogol kesemuanya
adalah watak yang diambil sempena nama-nama penulis, pengarang dan juga ahli
falsafah terkenal dan lambang kesusasteraan Russia.

Doestoevsky terkenal di Russia dengan karyanya Crime and
Punishment dan tulisan-tulisan beliau menjadi pemangkin dunia literasi
kepada Pushkin, Gogol dan tidak ketinggalan juga Edogawa Ranpo di Jepun.

Sebenarnya terdapat lebih ramai lagi watak-watak di dalam
anime Bungo Stray Dogs yang diinspirasikan daripada sasterawan sebenar seperti
Chuya Nakahara, Akiko Yosano, Yumeno Kyusaku, Kenji Miyazawa, Ogai Mori,
Sakunosuke Oda, Ryuro Hirotsu dan Ango Sakaguchi. Kesemua kuasa, karakter, dan personaliti
watak-watak ini sedikit sebanyak tidak lari daripada kisah kehidupan dan
karya-karya daripada sasterawan sebenar.

Melihat kepada literasi klasik semakin dilupakan berserta
tokoh-tokohnya maka dengan pengadaptasian dan penyerapan nama watak ini
membuatkan nama-nama yang terkubur ini hidup semula dan meniti di bibir-bibir
masyarakat apatah lagi generasi muda. Apabila ada yang menyebut, ada yang
mendengar, ada yang berfikir, ada yang mengkaji membuatkan nama-nama ini subur
kembali.

Ketika animasi Upin & Ipin Keris Siamang Tunggal ditayangkan
nama-nama lagenda dan kisah dongeng warisan tempatan dan nusantara seperti Hang
Nadim, Si Tanggang, Bawang Merah Bawang Putih, Mat Jenin, Pak Belalang,
Singapura dilanggar todak dikumpulkan di dalam satu plot cerita dan diolah
untuk menghidupkan kembali nama-nama tersebut. Di celah-celah itu berapa ramai
di antara kita yang tahu menahu mengenai Nakhoda Ragam? Maka apabila filem ini
ditayangkan kajian dan perbahasan mengenai Nakhoda Ragam kembali dikorek dan
hangat diperkatakan membuatkan watak ini ‘hidup’ kembali. Jika tidak, berapa
dari anda yang tahu bahawa Nakhoda Ragam tercucuk jarum isteri sendiri jika
bukan kerana filem ini yang mengkomersilkan watak itu dahulu. Ironinya, Nakhoda
Ragam yang dikatakan berasal dari Brunei itu pelakon suaranya ialah Fakhrul
Razi Ibrahim yang juga merupakan warga Brunei.

Mungkin sudah tiba masanya pula animasi Malaysia mencipta
satu alternate history yang menggabungkan watak-watak sasterawan dan
penulis alam melayu seperti Tun Sri Lanang, Hamzah Fansuri, Raja Ali Haji,
Za’ba, Abdullah Munsyi, Abdul Rahim Kajai, Dato’ Shahnon Ahmad, A.Samad Said,
Usman Awang dan ramai lagi.

RUJUKAN:

Aston, William George. A history of Japanese literature (NY,
1899)

O’Brien, James A. Dazai Osamu. New York: Twayne Publishers,
1975

Onishi, Norimitsu. Akutagawa Prize Lists: (March 27, 2004)


Varian Baru Covid-19 Ditemui Di UK!

Pada awal Disember lepas, kerajaan Britain mengumumkan kelonggaran pelbagai aktiviti sosial selaras dengan penurunan kes Covid-19. Ini termasuklah membenarkan penyokong-penyokong kelab bola sepak datang ke stadium. Tetapi baru-baru ini, Boris Johnson mengumumkan perlaksanaan perintah berkurung tahap empat di London dan tenggara England selepas jenis baru Covid-19 dikesan dan penularannya tidak boleh dikawal.

Bersesuaian dengan perintah berkurung tahap empat itu, semua bentuk pergaulan sosial membabitkan isi rumah berbeza dilarang sama sekali. Bagi kawasan yang tidak dikenakan perintah berkurung sebegitu rupa, pergaulan sosial isi rumah berbeza hanya dibenarkan berbuat demikian pada Hari Krismas. Tambah Setiausaha Kesihatan Matt Hancock, perintah berkurung ini dijangka berkuatkuasa selama berbulan-bulan sebelum vaksin Covid-19 mula dilaksanakan.

Pada Sabtu lepas, Ketua Pegawai Perubatan Chris Whitty memberitahu jenis baru Covid-19 bertanggungjawab mencetuskan 60% kes jangkitan baru di London dengan angka kes baru bertambah sejak dua minggu lepas. Seperti mana jenis Covid-19 yang lain, jenis baru ini turut mengandungi penanda genetik yang memudahkannya dikesan.

Begitupun, ini bukan bermakna mutasi telah menjadikannya lebih cepat tersebar atau jenis ini jauh lebih merbah-aya. Kebanyakan pakar genetik dan jangkitan penyakit percaya jenis baru Covid-19 ini diperkuatkan melalui peristiwa penyebar super di mana ia bermutasi. Hasil mutasi tersebut menyaksikan jenis Covid-19 ini mudah berjangkit tanpa mengakibatkan penyakit yang lebih serius.

Bagaimanapun, kumpulan penasihat saintifik kerajaan untuk Covid-19 menyifatkan jenis baru ini sebagai sesuatu yang patut dibimbangkan dan tindakan segera harus diambil. Salah seorang ahli kumpulan, Sir Jeremy Farrar menggesa tindakan segera diambil untuk mengelak situasi Covid-19 bertukar menjadi lebih buruk.

Pakar-pakar kesihatan sudah mengadu mereka merasa tertekan menguruskan bilangan pesakit yang dimasukkan ke hospital akibat jenis baru Covid-19 ini. Pengerusi majlis Persatuan Perubatan Britain (BMA) Dr Chaand Nagpaul melaporkan satu daripada tiga orang doktor melihat lebih ramai pesakit berbanding gelombang pertama ditambah dengan pertambahan pesakit bukan Covid.

Pertambahan pesakit untuk dua kategori itu menyebabkan mereka bergelut menguruskan pesakit. Dr Nagpaul menambah salah satu halangan kepada Perkhidmatan Kesihatan Kebangsaan (NHS) mengatasi masalah ini ialah kekurangan tenaga kerja. “Malangnya, kita menghadapi pandemik dengan bilangan doktor dan jururawat yang sedikit,” tambahnya. Selain London dan tenggara England, Wales dan Scotland turut dikenakan perintah berkurung sama.

Situasi ini menekan pemain pelbagai sektor ekonomi terutama peruncitan dan jualan kerana mereka mengharapkan jualan pra-Krismas untuk mendapatkan sedikit keuntungan dan menutup babak paling buruk dalam tahun perniagaan mereka. Lantaran situasi Covid-19, bukan sekali mereka diarah tutup atau beroperasi mengikut waktu terhad.

Situasi ini turut mengundang kemarahan daripada ahli-ahli parlimen dari Parti Konservatif. Bukan satu rahsia ramai naik berang dengan Johnson kerana meneruskan langkah yang disifatkan terlalu keras dan langsung tidak memikirkan soal kebajikan dan ekonomi rakyat. Mark Harper daripada Kumpulan Pemulihan Covid Konservatif menggesa sidang parlimen diadakan dengan segera bagi membolehkan mereka berbahas isu perubahan di negara itu.

Sementara Sir Keir Stamer dari Parti Buruh pula menyifatkan pentadbiran Johnson sebagai cuai dalam mengendalikan cabaran terbaru pandemik Covid-19. Walaupun pada dasarnya menyokong perlaksanaan perintah berkurung tahap empat itu, beliau menyifatkan Perdana Menteri Britain itu seharusnya mengambil berat pelbagai amaran yang dibunyikan termasuk pertambahan kes dan had kapasiti NHS daripada melakukan kerja saat akhir.

Yang pasti, pengumuman mengejut Johnson pada Sabtu lepas mendorong ramai penduduk London berpusu-pusu keluar dari ibu negara Britain itu. Antara pengangkutan yang dipilih ialah kereta api bagi membolehkan mereka terlepas daripada mengharungi perintah ketat sebegitu rupa. Anda boleh lihat video di bawah:

Stesen keretapi St Pancras, London dipenuhi penumpang yang mahu melarikan diri daripada perintah berkurung tahap empat:

Sebagai langkah berjaga-jaga, Belanda dan Belgium mengumumkan penggantungan penerbangan ke Britain berkuatkuasa Ahad ini. Belgium turut mengumumkan larangan kemasukan pengembara dari Britain selama 24 jam berkuatkuasa Isnin ini. Dan Perdana Menteri Belgium, Alexander De Croo menambah sekatan kemasukan akan dilanjutkan sekiranya perlu bagi memastikan jenis baru Covid-19 tidak memasuki negara itu.

RUJUKAN:

Woodyatt, A et al. (2020). Flights to UK canceled as health minister says new coronavirus variant is ‘out of control’. CNN.

Syal, R. (2020). England’s new Covid restrictions likely to stay ‘for months’ until vaccine rollout. The Guardian.


Mari Kenali Anak Syarikat Pelaburan Tabung Haji

Tabung Haji memang terkenal dengan strategi strategi mereka yang berkesan bila melakukan pelaburan. Setiap pelaburan yang dilakukan pasti akan dikaji dengan teliti untuk memastikan pelaburan itu akan membawa pulangan yang maksima kepada syarikat. Tabung Haji sendiri mempunyai banyak sektor sektor yang dilaburkan.

Antaranya ialah sektor perladangan. Tabung Haji mempunyai 5 anak syarikat pelaburan di bawah mereka. Semua anak syarikat pelaburan tabung Haji ini berpusat di Kuala Lumpur. Syarikat syarikat tersebut ialah:

1)	TH PLANTATIONS BERHAD
2)	TH INDO INDUSTRIES SDN BHD
3)	TH INDOPALMS SDN BHD
4)	TH ESTATES (HOLDINGS) SDN BHD
5)	DERU SEMANGAT SDN BHD

Selain itu, Tabung Haji juga mempunyai anak syarikat pelaburan di dalam sektor perbankan. Tiga anak syarikat pelaburan tabung Tabung Haji ini akan membantu Tabung Haji dalam bidang perbankan. Syarikat syarikat tersebut ialah:

1)	BIMB HOLDINGS BERHAD (BHB)
2)	BANK ISLAM MALAYSIA BERHAD (Anak Syarikat BHB)
3)	SYARIKAT TAKAFUL MALAYSIA BERHAD

Tabung Haji juga agak popular dalam bidang pelaburan sektor pembangunan hartanah dan pembina. Jadi tidak hairan mengapa mempunyai beberapa  anak syarikat dalam sektor ini. Antaranya ialah:
1)	TH PROPERTIES SDN BHD
2)	LTH PROPERTY INVESTMENT (L) INC.
3)	LTH PROPERTY HOLDINGS LIMITED
4)	LTH PROPERTY HOLDINGS 2 LIMITED

Tidak ketinggalan, Tabung Haji juga mempunyai anak syarikat pelaburan di dalam bidang teknologi maklumat, Hospitaliti dan sokongan marin. Semua anak syarikat di dalam sektor ini memainkan peranan penting untuk memastikan pelaburan yang dilakukan boleh menjana keuntungan pada masa hadapan.


Hari Korea “Hilang” Khazanah Ilmu Mereka

Hari tu aku ada sebut pasal Korea Selatan ada 5 hari kebangsaan. Hangeulnal (한글날) pada setiap 9 Oktober ialah salah satunya. Untunglah orang Korea banyak cuti.

Hangeulnal ialah hari peringatan penciptaan tulisan Korea, atau Hangeul (ejaan Rumi lama: Hangul) pada 9 Oktober 1446 oleh Raja Sejong. Kat Korea Utara, Hangeulnal jatuh pada 15 Januari. Walaupun tafsiran tarikh berbeza, tapi dua-dua pun anggap penciptaan Hangeul sebagai titik peralihan sejarah bangsa sehingga perlu adakan satu hari khas untuk memperingati ia.

Pada asalnya orang Korea tak ada tulisan sendiri. Mereka pakai tulisan Cina atau Hanja (sebutan “Hanzi”/漢字 ikut bunyi Korea). Orang Jepun pun sama. Sebelum ada Kana, orang Jepun pakai tulisan Cina atau Kanji (sebutan “Hanzi” ikut bunyi Jepun) untuk menulis, walau untuk perkataan asli Bahasa Jepun pun. “Ohayou” (おはよう) sebelum adanya Kana ditulis sebagai 於波与宇.

Tapi disebabkan Hanja susah, jadi di Korea waktu Dinasti Silla, Goryeo dan Joseon hanya golongan elit je tahu menulis dan membaca. Majoriti rakyat jelata buta huruf. Penulisan istilah Bahasa Korea dalam Hanja juga menimbulkan kekeliruan sebab lidah orang Korea dan orang Cina tak sama.

Maka Sejong mengambil inisiatif untuk mencipta tulisan yang khas untuk Bahasa Korea yang dikenali sebagai “Eonmun” (언문), maksudnya “tulisan orang awam”. Semasa awal abad ke-20, nasionalis Korea menukar nama Eonmun kepada Hangeul, maksudnya “tulisan bangsa Korea/Han”.

Hangeul ni tak susah mana pun, macam cantum Lego je. Setiap perkataan terdiri daripada huruf konsonan, vokal dan konsonan. Misalnya perkataan 한 tu terdiri daripada ㅎ (h), ㅏ (a) dan ㄴ ( n ), 글 pula terdiri daripada ㄱ (g), ㅡ (eu), dan ㄹ (l/r). Perkataan yang bermula dengan vokal seperti an (안), yang (양), eon (언) hanya perlu ditambah konsonan senyap ㅇ kat depan.

Jumlah huruf Hangeul tak banyak. Konsonan ada 19 saja (lagi sikit daripada Rumi/Latin), vokal je banyak, ada 21 termasuk diftong, tapi tak leh lawan tulisan Thai yang ada 28 vokal. Jadi Hangeul boleh dikatakan sebagai sistem tulisan paling mudah selain sistem Alphabet (Rumi/Latin, Greek, Cyrillic).

Tak ada vokal panjang/pendek dan bentuk awal/tengah/akhir macam sistem tulisan Abjad (Arab, Hebrew). Kedudukan konsonan-vokal-konsonan pun lebih senang dibaca berbanding sistem tulisan Abugida (seperti tulisan Devanagari, Telugu, Tamil, Thai, Jawa) yang vokalnya kejap kat atas kejap kat bawah kejap kat tepi.

Dan kalau dibandingkan dengan tulisan Kana Jepun, Hangeul lagi fleksibel. Kana tak ada konsonan atau vokal, yang ada hanya “syllable” seperti ka, ki, ku, ke, ko, ma, mi, mu, me, mo. Nama “Helmi” kalau dieja ikut Kana akan jadi ヘルミ (Herumi), “Azim” akan jadi アジム (Ajimu). Tak boleh buat apa. Tapi Hangeul dapat mengeja Helmi (헬미 – Helmi) atau Azim (아짐 – Ajim) dengan sempurna.

Cuma kekurangan Hangeul ni dia tak ada huruf “f” “v” “z” sebab bunyi-bunyi tu tak wujud dalam Bahasa Korea. Jadi kalau nama kau Fatin orang Korea akan panggil kau Patin atau Hwatin, tak boleh nak buat apa. Jadi bila orang Korea sebut perkataan seperti “television”, “interview” “pizza” dia jadi pelik sikit, tapi lagi okay berbanding orang Jepun lah.

Walaupun ada Hangeul, orang Korea masih kekal pakai Hanja untuk 500 tahun yang seterusnya. Sebab terdapat banyak istilah pinjaman Cina dalam Bahasa Korea. Jadi tulisan orang Korea sepatutnya lebih kurang macam orang Jepun, tulisan Kana dan Kanji bercampur.

Contohnya macam keratan akhbar Dong-a Ilbo pada tahun 1974 pasal Presiden US waktu itu (Gerard Ford) nak melawat Korea Selatan pada 22 November. Boleh nampak tulisan Hanja masih diguna bersama-sama Hangeul. Tapi sekarang orang Korea dah tak tulis macam tu, sebaliknya mereka akan tulis pakai 100% Hangeul sahaja.

Kenapa? Sebab sentimen nasionalis sempit orang Korea buat mereka anggap tulisan Hanja sebagai unsur asing yang perlu dibasmikan. Papan nama Pintu Gwanghwamun (光化門) pun pernah ditukar kepada Hangeul jadi 광화문.

Tapi selepas sejarawan Korea mengadu itu tak menggambarkan sejarah, baru kerajaan tukar balik jadi 光化門. Tapi selain itu, susah nak jumpa Hanja dalam kehidupan harian orang Korea hari ini. Paling-paling pun menulis nama sendiri. Selain tu, hanya pakar seperti sejarawan, profesor dan sasterawan saja yang tahu Hanja.

Disebabkan Bahasa Korea ada banyak perkataan pinjaman Cina yang bersifat “homonim” (perkataan yang bunyi sama tapi maksud berbeza), peminggiran Hanja dari penggunaan harian menimbulkan kekeliruan. Kekadang kalau kita baca buku dalam Bahasa Korea, mereka terpaksa letak Hanja dalam kurungan.

Kalau pernah tengok drama “What’s Wrong With Secretary Kim”, korang mesti ada dengar joke “aku seongin bukan seongin”. “Seongin” (성인) ialah perkataan pinjaman Cina, boleh membawa maksud “saint” (聖人) atau “adult” (成人). Hanja boleh bezakan, tapi Hangeul tak dapat.

Yang lebih kritikal, tanpa Hanja, generasi muda Korea hari ini mengalami kesukaran untuk membaca kitab dan buku zaman silam. Jadi di situ wujudnya ironi: niat asal pemerkasaan Hangeul adalah untuk menyemai nasionalisme dan patriotisme, tapi langkah peminggiran Hanja pula menyebabkan generasi baharu tak dapat nak mengaitkan diri dengan sejarah silam. Lama-kelamaan penghargaan terhadap tradisi pun jadi semakin pupus, macam mana nak nasionalis dan patriotik?

Sebab itu Jepun masih kekalkan Kanji, walaupun orang mengadu susahnya tulisan Bahasa Jepun, kena belajar Hiragana, Katakana dan Kanji. Dengan masih mengutamakan Kanji, orang Jepun tak kira tua atau muda masih mampu membaca buku-buku klasik yang dihasilkan pada 200 tahun atau 500 tahun yang lepas. Itu mempermudahkan pewarisan budaya dan tradisi dari generasi ke generasi.

Selain Korea, orang Vietnam, Mongolia dan Turki juga mengalami masalah yang sama apabila mereka masing-masing menggantikan Chu Nom, tulisan Mongol Lama dan tulisan Uthmaniah (berasaskan Arab) dengan aksara Rumi/Latin. Bahasa Melayu pun.

Rumi pada asalnya dicipta untuk membantu membaca Jawi, bukan nak menggantikan Jawi. Tapi disebabkan mengejar kemudahan dan juga sentimen sempit menolak unsur “Arab” dan “Islam” dalam Bahasa Melayu, Jawi semakin hari semakin dipinggirkan.

Maka tidak hairan, satu hari nanti, hanya “pakar” saja yang boleh membaca tulisan lama, macam keadaan di Korea Selatan hari ini.